MEMORIA 2020 | Caritas Gipuzkoa\nCARITAS GIPUZKOAk osasun-krisi larri baten testuinguruan aurkeztu du 2020ko memoria; osasun-krisi horrek ondorio sozialak, ekonomikoak eta emozionalak ekarri ditu, oraindik ere ekarriko ditu, eta seguru asko hor iraungo dute datozen urteetan ere. Testuinguru berri horretan, inpaktu sozialeko egoera berriak biltzen eta gure ekarpena egiten ahalegintzen gara, batez ere pandemiaren ondorioz gure lurraldeko pertsonengan sor daitezkeen desparekotasunei erreparatuta.\n19.425 lagun izan dira Gipuzkoako Caritasen laguntza sozioekonomikoen ONURADUNAK, hau da, 9.024 familia.\nErakundean artatutako pertsona horietatik 4.943 berriak izan dira 2020an. Onuradun guztien % 25,4 izan dira.\nParrokia-saretik, zentroetatik eta programetatik emandako zuzeneko laguntza ekonomikoen zenbatekoa 3.211.706 eurokoa izan da. Laguntza horiek Caritasek artatutako familien etxebizitza-gastuei eta biziraupen-gastuei erantzuteko balio izan dute batez ere.\n2020KO MEMORIA HONETAKO IDEIA ESANGURATSUAK\nLEHEN ALDIZ CARITASERA JO DUTEN PERTSONEI AURPEGIA JARRI NAHI DIEGU:\nMemoria honetan nabarmendu egin nahi dugu zein den 2020. urtean lehen aldiz Caritaseko atea jo beharrean aurkitu diren pertsonen profila eta egoera.\nHau da pertsona horien profilean aipagarriena:\n% 55,6 (2.748 pertsona) emakumezkoa da, eta % 44,4 (2.195 pertsona) gizonezkoa.\n% 42,8 (2.125 pertsona) 30 urtetik beherakoa da.\n% 87 (4.300 pertsona) jatorriz atzerritarra da.\n% 37,94 pertsona bakarreko familia da.\nPobrezia eta bazterketa gazteagotzen ari dira.\nAdinaren ikuspegitik, azken 5 urteetako joerari erreparatzen badiogu, ikusiko dugu gure gizarte-laguntzan artatutako pertsonen profila gazteagotzen joan dela pixkanaka-pixkanaka. Joera hori are nabarmenagoa da pertsona berrien taldean, horien artean 30 urtetik beherakoa baita % 42,8.\nEzinbestekoa da gure erantzunetan hori oso kontuan izatea, etorkizun eta bizi-proiektu autonomoa eta duina eraikitzeko beharra duen kolektibo gazte hori kronifikatu eta estigmatizatu ez dadin. Eta horrez gainera, politika publikoek gazteentzako gizarte-laguntzak areagotu ditzatela eskatu behar dugu.\nMigratzaileak eta etxerik gabeko pertsonak dira kolektibo baztertuenak eta babes gutxien dutenak.\nBereziki kezkatzen gaitu migratzaileen egoerak, haiek dituztelako zailtasun handienak:\n• Enplegu formala eskuratzeko eta, hala, bizitzeko behar adinako diru-sarrerak izateko,\n• Etxebizitza egokia eskuratzeko,\n• Erregularizazio administratiboa lortzeko,\n• Eta gainera, ez dute familia-sarearen babesik.\nEskubide sozialak eskuratzeko zailtasun horien ondorioz eta familiaren babesik ez izatearen ondorioz, kolektibo hori da gizarte-babes handiena behar duena bizi den gizarteko partaide sentitzeko.\nHorren harira, Gipuzkoako Caritasen iritziz, tamalgarria da orain aste batzuk igarobidean zegoen migratzaile gazte bat hil izana, eta horren harira, migrazio-politika bidezkoagoa eskatzen du, giza eskubideak errespetatzen eta babesten dituena; gainera, migratzaileentzako laguntza-programak antola daitezela ere eskatzen du, migratzaile horiek beren gizarte-beharrak ase ditzatela bermatzeko.\nPandemiak agerian utzi du zenbat diren gure hirietako kaleetan lo egiten duten etxerik gabeko pertsonak. Premiazkoa da Etxerik gabeko Pertsonentzako Euskal Estrategian (2017-2021) sakontzea, administrazio publikoaren alor guztietan erabakigarritasun politiko handiagoz jokatuta, etxebizitzako, osasuneko eta gizarte-akonpainamenduko beharrei aurre egin ahal izateko, eta hala, kolektibo hori gizartean, lan-munduan edo komunitatean txertatzea ziurtatzeko. Datozen urteetan, ahalegin publiko handiagoa egin behar dugu etxerik ez izatearen errealitate sozial gogor horri erantzuteko; besteak beste, bizileku-laguntzako prebentzio-politiken bidez, egoera hori areagotu ez dadin.\nGizarte-isolamendua areagotu egin da.\nPandemiaren hasieratik artatu dugun pertsona bakarreko etxebizitzen kopurua nabarmen areagotu da. Adingabeak dituzten etxebizitza berrien kopurua % 50,66koa den arren, goranzko joera berri horrek adierazten digu Gipuzkoako Caritasera hurbiltzen diren pertsonek lehen mailako harreman gutxi eta laguntzarako harreman gutxi dituztela.\nPandemiaren gorabeherei aurre egiteko babes ahul horretaz eta gizarte-bakardade horretaz ohartzeak lagundu egin behar digu ekintza eta erantzun egokiak garatzen, gizarte- eta komunitate-harremanak bultzatzeko.\nBABES PUBLIKO HANDIAGOA ETA KOMUNITATE-SAREAK SORTZEA.\nBabes publikoa izan da beti –eta oraindik ere bada eta izango da– babes sozialik solidarioena, egoera sozial gogorrak pairatzen dituzten pertsonentzat, hala nola langabezia, diru-sarrera baxuak izatea, lan-prekarietatea eta abar pairatzen dituztenenetzat. DSBE (Diru Sarrerak Bermatzeko Errenta) eta BGE (Bizitzeko Gutxieneko Errenta) prestazio ekonomikoak eta ABEEEak (Aldi Baterako Enplegu Erregulazioko Espedienteak) izan dira tresnarik onenak bizitza babesteko eta mantentzeko, Euskadiko milaka familiari eman baitiete aukera beren behar materialei erantzuteko (elikadura, arropa, etxebizitza, hornidurak). Horixe da gizarte solidario gisa dugun baliorik handiena, eta, alde horretatik, eskertzen dugu konfinatuan zehar, administrazio publikoek, gizarte-laguntzak emateko irizpideak eta baldintzak malgutzea.\nGizarte-politika horiek dira baliabiderik eraginkorrenak pobreziari eta bazterketari aurre egiteko, baina, hala ere, milaka pertsona eta etxebizitza geratzen dira prestazio horietatik kanpo, eta, beraz, ezin dute gutxieneko gizarte-babesik eskuratu. Ildo horretatik, gogora ekarri nahi dugu BGEa abian jarri zenetik urtebete igaro bada ere, oraindik ere ez dela iritsi baldintzak behar bezala betetzen dituzten pertsona guztiak babestera.\nAntza denez, bakardadeak, gizarte-isolamenduak eta inguruan familia-sarerik ez izateak edo familia-sare gutxi izateak argi adierazten digu beharrezkoa dela gure auzoetan gizarte-harremanak sortzeko konpromisoari berriro heltzea. Alde horretatik, Caritasek bere gizarte-ekintzaren ereduan ikuspegi komunitarioa duenez, funtzio garrantzitsua betetzen du laguntza-sare informal horiek sortzen, bakardadea murrizten laguntzeko. Gure aurtengo karitatearen kanpainak ere honela proposatzen du: Izan gaitezen HerriKide, izan gaitezen elkar entzuten duten, laguntzen duten eta komunitateko bizitzari eusten dioten bizilagunak.\nCARITAS EUSKADIren MEMORIA


Kalabaza nola kontserbatu - Tolosako Azoka\nKalabaza nola kontserbatu\n#Azoka lagunak #Produktuak\nKalabaza ez da udazken garaiko barazkirik ezagunenetako bat bakarrik. Gure plater gazi zein gozoetan erabiltzeko aproposa ere bada, eta gure osasunerako onuragarriak diren propietateak ditu.\nAsko dira kalabazak eskaintzen dizkigun onurak, horien artean:\n-Odoleko glukosa-maila kontrolatzen lagungarri izan daiteke, diabetesaren agerpena saihesten lagunduz.\n-A bitamina asko izateak begi-osasunari mesede egiten dio.\n-Digestioa moteldu eta gosea saihesten laguntzen digu, argaltzeko dietetarako aproposa izanik.\nKalabaza hainbat eratara mantendu dezakegu denbora luzez, gure hozkailu edota izozkailuan, onura horiek guztiak mantenduz.\nDenbora gutxirako, hozkailuan\nKalabaza denbora tarte txikian jateko asmoa badugu, ez da beharrezkoa izozkailuan jasotzea. Kasu honetan, nahikoa da hozkailuan sartzearekin. Aukerarik onena hutsean ontziratzea da, eta honetarako, kalabaza zuritu eta zatitxoetan zatituko dugu.\nHutsean ontzirako makinarik ez badugu, ontzi batean jaso dezakegu, baina kontuz, kasu horretan kalabazak ez baitu hainbeste denbora iraungo.\nAholkua: Sukaldatzerako orduan praktikoagoa izan dadin, behar dugun kantitateko pakete txikietan banatzea gomendagarria da.\nDenbora luzerako, izozkailuan\nHutsean ontziratzeko jarraitu ditugun pauso berdinak jarrituko ditugu kalabaza izozkailuan jaso nahi badugu. Baina oraingoan izozteko poltsetan edota ontzietan jasoko dugu kalabaza, toki libre pixka bat utziz, hau da, hotsean ontziratu gabe. Kontutan izan kalabaza, neurri handi batean, urez osatua dagoela eta, beraz, handitu egingo dela izoztean.\nBeste aukera bat, kalabaza gordina xehetzea eta jasotzea da. Modu honetan, edozein gozo edota errezeta egiteko orduan, zuzenean erabili ahal izango dugu.\nAholkua: Izozterako unean data edota kantitatea jarri, kontsumitzean jakiteko.\nEgin kalabaza krema eta gorde izozkailuan\nKalabaza jasotzeko hirugarren aukera, krema edo pure bat sukaldatzea da. Kalabaza eta gustukoen ditugun beste osagai batzuekin kalabaza krema bat sukaldatu ondoren, ontzi edota izozteko poltsetan jaso dezakegu. Aukera aproposa da denbora gutxirekin baldin bagabiltza, edota hainbat egunetarako otordua prestatu nahi badugu. Honela, berotu eta jateko prest izango baitugu.


Jaione Eskudero: "Abesbatza asko pikutara joan dira" - Zarautz - Zarauzkohitza.eus\nJaione Eskudero: "Abesbatza asko pikutara joan dira"\nAmaia Urbieta Arruti 2021-05-04 16:00\nZarautz Abesbatza 2020ko otsailean.\nBat egin du Zarautz Abesbatzak asteburuan Euskal Herriko Abesbatzen elkarteak egin zuen protestarekin. Martxan jarraitzen badute ere, iazko martxotik ez dute kontzerturik eskaini, eta entseatzeko hirunaka elkartu behar izaten dute.\nProtesta egin zuen Euskal Herriko Abesbatzen elkarteak igandean Donostian, egungo egoeran abesbatzek beren jardunerako dituzten zailtasunak mahai gainean jartzeko. Zarautz Abesbatzako kiderik ez zen bertan izan itxiera perimetrala dela eta, baina bat egin zuten protestarekin. Izan ere, azarotik entseatu ezinik daude pandemia dela-eta agintariek ezarritako neurriengatik, eta 11 puntuko manifestua aurkeztu dute Donostian, Bilbon eta Gasteizen egin dituzten elkarretaratzeen ondoren.\nJaione Eskudero Zarautz Abesbatzako zuzendariak azaldu du talde osoak elkartu ezin duenez, bilera moduko entseguak egiten dituztela, hirunaka. "Hori da bilatu dugun modua eta, horrela, gutxienez, kantak entzuten eta ikasten joaten gara". Izan ere, zuzendariak azaldu du zaila dela aurrera egitea bakoitzak etxean bere kabuz entseatuta. "Orduerdiko saioak bakarrik egiten ditugu, saio bakoitzean bi kanta prestatu eta gero etxean entseatzen dugu hurrengo asterako. Gutxienez elkartzen ari gara, eta ilusio apur bat egiten du".\nEntseatzeko modua topatu badute ere, iazko martxotik kontzertu bat bera ere ezin izan du eskaini Zarautz Abesatzak. Hori dela eta, Eskuderok aurreratu du "abesti berri mordoa" daukatela, doinu berriak prestatzen eta sortzen jardun direlako azken hilabeteetan. "Kontzertuak egiteko baimena ematen digutenean daukagun guztia eskaintzeko datak topatu ezinik ibiliko gara!" esan du barre artean. Dena den, zuzendariak uste du zaila izango dela datorren udan ere kontzertuak eskaintzea.\nEzkutuan bada ere, lanean jarraitzen du Zarautz Abesbatzak, beraz. Tamalez, beste hainbat eta hainbat abesbatzak ezin dute gauza bera esan. Eskuderok azaldu du "abesbatza asko pikutara" joan direla. "Jendeak bestelako ohiturak hartu ditu, eta urtebete entseatzera joan gabe egon ondoren zaila da berriro hastea. Batez ere, jubilatuen abesbatzetan gertatu da".\nHemen dago irakurgai asteburuko protestan plazaratu zuten manifestua:


272/2020 DEKRETUA, abenduaren 1ekoa, zeinaren bidez aldatzen baita Euskal Autonomia Erkidegoko Administrazioaren sailetako eta erakunde autonomoetako lanpostuen zerrendak onartzen dituen Dekretua. - Eusko Jaurlaritza - Euskadi.eus\nUrriaren 14ko 226/1997 Dekretuaren bidez onartu ziren karrerako funtzionarioentzat eta lan-kontratudunentzat gordeta dauden lanpostuen zerrendak. Dekretu horrek aldaketa batzuk izan ditu, eta horien artean daude ekainaren 26ko 105/2007 Dekretua eta maiatzaren 21eko 79/2019 Dekretua, hurrenez hurren aldatzen dituztenak langile funtzionarioentzat eta lan-kontratudunentzat gordetako lanpostuen zerrendak, bi kolektiboen Analisi Funtzionalen prozesuaren ondorioz.\nAdministrazioko barne-egiturak antolatzeko baliabideak dira lanpostuen zerrendak. Beraz, indarrean dauden prozeduren arabera izapidetu eta aldeko ebazpena jaso duten aldaketak lanpostuen zerrendetan sartu behar dira aldian-aldian, Euskal Funtzio Publikoari buruzko uztailaren 6ko 6/1989 Legearen 18. artikuluan agindutakoa betetzeko.\nHorrenbestez, Gobernantza Publiko eta Autogobernuko sailburuaren proposamenez, eta Gobernu Kontseiluak 2020ko abenduaren 1eko bileran eztabaidatu eta onartu ondoren, honako hau\nDekretu honek amaiera ematen dio administrazio-bideari, eta, beronen aurka, aukerako berraztertze-errekurtsoa aurkez dakioke Gobernu Kontseiluari, hilabeteko epean, dekretua argitaratu eta hurrengo egunetik aurrera; edo, bestela, administrazioarekiko auzi-errekurtsoa aurkez daiteke Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hileko epean, dekretua argitaratu eta hurrengo egunetik aurrera.


Formazio eskaintza - Lanki\nADITU TITULUAKooperatibagintzan Aditu Titulua\nUNIBERTSITATE MASTERRAKooperatibismoan eta Kudeaketa Sozioenpresarialean\nMaster honetan, gizarte-ekonomiako erakunde eta kooperatiben kudeaketa integralerako prestakuntza jasoko duzu. Horretarako, murgilduko zara munduan erreferentziazko den kooperatiba ekosistema batean, Mondragon Kooperatiba Esperientzian.\nIN COMPANYNeurrira eskainitako formazioa\nKooperatibismoaren gaineko formazio eskaintza eta aholkularitza zure beharren neurrira eskaintzen dugu LANKI Kooperatibismoaren Ikertegian.\nDOKTOREGO PROGRAMAErakunde eta Gizarte Ekonomian Kudeaketa Aurreratua\nDoktoretza programa honek, bere jarduera itzultzailea, MIK E.koop.-ikerketa gunearen eta LANKI Kooperatibismoaren Ikertegiaren bidez bideratzen du. Honi esker, doktoregaiek, euren doktore tesiak ikerketa-ingurune aktiboan egin ditzakete.


kritiken hemeroteka » Errepidean\n« Bonaparte printzearen zoritxarreko itzala gainean dugu egun ere | Txakurrari gauean gertatutako istripu bitxia »\nErrepidean Javier Rojo / El Diario Vasco, 2020-10-31\nPello Lizarraldek berebiziko abildadea du narrazio batean xehetasunak islatzeko. Momentu oro hitz egokia erabiltzeko ahalmena du eta xehetasun horien artean sentsazioei dagozkienak lehenengo plano batean agertzen dira, halako moduan non gai baita irakurleak sentsazio sare horretan murgilarazteko. Abilezia honen beste froga bat utzi digu “Argiantza” izenburuko nobela labur honetan. Argumentuak, azalekoenari erreparatuz gero, ez daukala interesgarria izateko gauza handirik ematen du. Izan ere, zine aretoak dauzkan enpresa bateko gerenteak bidaia egiten du aretoak ikuskatzeko eta pertsonaia, beraz, ezer berezirik ez duela dirudien bidaia batean sartuta ikusten dugu. Ez da ahaztu behar bidaia beste klabeetako bat dela Lizarralderen literaturan. Errepide literatura egiten du askotan eta, gure inguruak honelako literatura egiteko oso egokia ez badirudi ere, hor daukagu idazlearen magia edozein bidaia arrunt misteriotsu eta transzendente bihurtzeko.\nKontakizuna hiru mailatan gauzatuta dago. Alde batetik hirugarren pertsonan idatzitako atalak dira, zehatzak. Bigarrenez, gerenteak berak lehen pertsonan kontaeraren ardura hartzen duen atalak, non bidaiak uzten dion inpresioa eta bere bizitzari buruzko zenbait xehetasun azaltzen diren, doi eta egoki. Eta hirugarren mailan bidaian topatzen dituen pertsonaiek beren ikuspuntua eskaintzen dute. Idazkeran ere desberdintasunak islatzen diren hiru maila horien bidez erreferentzia gurutzatuen sarea sortzen da, eta irakurleak poliki-poliki osatu ahalko du bidaia honen izaera.\nArgumentuaren garaia zehatza da, 80ko hamarkadaren hasiera. Lekuak, ordea, misterio giroan irudikatzen dira, eta bidaia arrunta labirinto batean galduta dagoen pertsonaiaren ibilbidea bihurtzen da. Esperientzia estetikoa ia thrillerra bilakaturik erakusten digu nobela bikain honek.


AZTERKETAK | Batxilergoa Jakintzan\nOrokorrean, azterketa epeak ostegunetik asteleheneraino edo ostiraletik astearteraino irauten du eta klaseak eten egiten dira, hau da, 2 azterketa dira egunean, 08:30ean bata eta 11:45ean bestea.\nHala ere, ikasgai bakoitzak bere autonomia gordetzen du eta kasu batzuetan 5 ebaluazio egiten dira (2. mailako Filosofia, kasu) edo jarraiak dira… Azterketa batzuk Ebaluazio epe honetatik at geratzen dira eta, egun horietan, ez dira klaseak eteten.\nOtsaileko azterketa izenaz ezagutzen zenaren antzekoa ere badago, Batxilergo 2an dauden ikasleentzat. Asignatura bakoitzeko, irakasleak antolatzen du eta ikasleei baldintzei buruzko behar duten informazioa ematen die. Otsailean izan beharrean, irailean egiten saiatzen gara.\nEgutegiak eta azterketak\n(Datak iristear dauden heinean, eguneratzen joango gara. Bitartean, aurreko urtekoak daude eta ideia bat izateko baliagarri izan daitezkeelako utzi ditugu estekak)


Abanto Zierbena | Gallarta eta Las Carreraseko liburutegien bloga|Blog de las Bibliotecas de Gallarta y Las Carreras\nGallarta eta Las Carreraseko liburutegien bloga|Blog de las Bibliotecas de Gallarta y Las Carreras\nIpuin saioa Gallartako Liburutegian\nMaiatzaren 24an, asteazkena, arratsaldeko 17:30ean, 1-3 urte bitarteko umeentzako ipuin kontaketa saioa izango dugu Gallartako liburutegian.\nHauxe da lehenengo aldia hain publiko gazteari honelako saio bat zuzentzen diogula. Ipuinekin, hitz jokoekin, abestiekin eta masajeen hizkuntza ez ahozkoarekin, literaturara lehen hurbilpen bat izan dezaten errazteko.\nParte hartzeko izena aldez aurretik ematea nahitaezkoa da herriko liburutegietan, maiatzaren 17tik 23ra bitartean. Gehienez, 12 familia onartuko dira.\nKategoria Ekitaldiak 16 maiatza, 2017 egilea oarnedo.\n“Berdin kontari” helduentzako berdintasun ipuinen tailerra Gallartako Liburutegian\nMaiatzaren 2an, asteartea, arratsaldeko 17:30etik 19:30ak arte, helduei zuzendutako ipuin kontaketa tailerra izango dugu Gallartako Liburutegian. Guraso, aitite-amama, irakasle edota ipuin kontaketan interesatuta dagoen edozein pertsonak parte hartu dezake. Arreta handia jarriko da istorioen bidez bidaltzen diren mezuetan, beti ere genero berdintasuna sustatuz literaturaren bitartez. Aurtengo lehenengo tailer honen izenburua “Animalien ipuinak kontari: oilo, oilar, azeri eme eta azeri ar” da.\nParte hartzeko, izena aldez aurretik eman beharko da herriko liburutegietan apirilaren 25etik maiatzaren 2ra bitartean.\nKategoria Ekitaldiak, etiketak Helduak, 26 apirila, 2017 egilea oarnedo.\nIpuin kontaketa saioa Las Carreraseko Liburutegian\nApirilaren 26an, arratsaldeko 17:30etan umeentzako “Mitologia Basajaunekin ikasi” izeneko ipuin kontaketa Saioa izango dugu Las Carreraseko liburutegian, Amaia Afanador narratzailearen eskutik.\nSaio hau 5-8 urte bitarteko umeei zuzenduta dago eta parte hartzeko apirilaren 19tik 25era bitartean izena eman beharko duzu herriko liburutegietan. Gehienez 25 pertsona onartuko dira.\nKategoria Orokorra 19 apirila, 2017 egilea oarnedo.\nAste Santuko itxierak\nAste Santuko oporrak direla eta, egun batzuk hartuko ditugu libre…\nGallartako liburutegia apirilaren 10etik 17ra (biak barne) itxita egongo da.\nLas Carreraseko liburutegia apirilaren 13tik 23ra (biak barne) itxita egongo da.\nKategoria Oharrak 3 apirila, 2017 egilea oarnedo.\nEgun hauetan urteko lehenengo liburu berriak jaso ditugu. Beti bezala liburuxka bat prestatu dugu:\nKategoria Liburu berriak 22 martxoa, 2017 egilea oarnedo.\nMartxoaren 23an, arratsaldeko 17:30etan umeentzako “Munduko neskak” izeneko ipuin kontaketa saioa edukiko dugu Las Carreraseko liburutegian, Alberto Bargos narratzailearen eskutik.\nSaio hau 3 eta 8 urte bitarteko umeei zuzenduta dago eta parte hartzeko martxoaren 16tik 22ra bitartean izena eman beharko duzu herriko liburutegietan. Gehienez 25 pertsona onartuko dira.\nKategoria Ekitaldiak, etiketak Haurrak, 13 martxoa, 2017 egilea oarnedo.\nHelduentzako ipuin saioa Gallartako Liburutegian\nZiur asko ezagunak dituzu. Leku guztietan daude: auzoan, familian, lantokian… Baliteke zeu ere haietako bat izatea. Ogi gogorrari hortz zorrotz. Hala ibili ziren, etsi gabe. Ikasi, borrokatu, nahi izan eta bere burua maite izan zuten. Libre izatea erabaki zuten emakumeak dira, astiro-astiro haien boterearen kontzientzia hartzen joan zirenak. Zatoz omenaldi xumea eskaintzen dioten ipuin hauek entzutera. Hauetako istorio askok zurearekin antza handia izan dezakete, agian. Zatoz eta denon artean elika dezagun emakumeon boterea oraindik ere gehiago haz dadin.\nEmakumearen Nazioarteko Eguna ospatzeko Maite Franko Gallartako Liburutegira etorriko da istorioak kontatzera, martxoaren 9an, arratsaldeko 18:00etan.\nParte hartzeko, izena aldez aurretik eman beharko da herriko liburutegietan martxoaren 1etik 8ra bitartean. Gehienez 25 pertsona onartuko dira.\nKategoria Ekitaldiak, etiketak Helduak, 28 otsaila, 2017 egilea oarnedo.\nNeguko liburu berriak\n2016ko abenduan jasotako liburu berrien liburuxka:\nKategoria Irakurketa gidak, Liburu berriak, Orokorra 12 abendua, 2016 egilea oarnedo.\nHelduentzako ipuin kontaketa saioa Las Carreraseko liburutegian\nAzaroaren 24an arratsaldeko 18:00etan Emakumeenganako indarkeriaren ezabapenaren nazioarteko eguna ospatzeko, helduentzako Quien bien te quiere, te hará brillar (Cuentos contra la violencia de género )izeneko ipuin kontaketa Saioa edukiko dugu Las Carreraseko liburutegian Maite Franko narratzailearen eskutik.\nParte hartzeko azaroaren 17tik 23ra bitartean izena eman beharko duzu herriko liburutegietan. Gehienez 25 pertsona onartuko dira.\nKategoria Ekitaldiak, etiketak Helduak, 16 azaroa, 2016 egilea oarnedo.\nIpuin kontaketa saioa Gallartako liburutegian\nAzaroaren 3an, osteguna, arratsaldeko 17:30etan, 5-8 urte bitarteko umeentzako ipuin kontaketa saioa izango dugu Gallartako liburutegian, Amaia Afanador kontalariaren eskutik. Entzungo ditugun ipuinak Halloween gaiaren gainean izango dira eta kontaketa saioa amaitu ondoren tailer txiki bat ere eskainiko digu kontalariak.\nParte hartzeko, izena aldez aurretik eman beharko da herriko liburutegietan urriaren 27tik azaroaren 2ra bitartean. Gehienez 25 pertsona onartuko dira.\nKategoria Ekitaldiak 24 urria, 2016 egilea oarnedo.\nIrakurketa gidak (10)\nLiburu berriak (6)


Baporeetako arrantza eta bizimodua - Ahotsak.eus\nBaporeetako arrantza eta bizimodua\nBaporeetako arrantza eta bizimodua
Gerra ostean, etxeko baporea saldu egin zuten. Arrasteroetako bizimodua kontatzen du. Legatz asko arrantzatzen zuten egun gutxitan. Legatzaren prezioa. Irratirik gabe denboraleak errazago harrapatzen zituen; irratiak erabiltzen hasi zirenean, eguraldiaren partea jasotzen zuten eta porturen batean babesten ziren, behar bazuten. Ama Birjinari eskaintzak.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OND-052-012 kodeko bideoa nahi duzula aipatzea: ahotsak@ahotsak.eus\nGerra ostean, etxeko baporea saldu egin zuten. Arrasteroetako bizimodua kontatzen du. Legatz asko arrantzatzen zuten egun gutxitan. Legatzaren prezioa. Irratirik gabe denboraleak errazago harrapatzen zituen; irratiak erabiltzen hasi zirenean, eguraldiaren partea jasotzen zuten eta porturen batean babesten ziren, behar bazuten. Ama Birjinari eskaintzak.\nGaia(k): Itsasoa » Sineskerak, ohiturak eta erritoak , Itsasoa » Arrantza-kanpainak » Legatza , Itsasoa » Arrantzontziko bizimodua eta lanak » Itsasontziko bizimodua , Itsasoa » Arrantzontziko bizimodua eta lanak » Eguraldia, ilargia eta mareak\nFrantsesak eta barometroa eguraldiari igartzeko\n"Arrain zantar"en banaketa\nHaizerik onena, arrainaren norabidean datorrena\nSareei santuen erlikiak zorte ona emateko\nHarrapatutako arrainaren araberako soldata


Eleganteen Eguna egingo dute larunbatean, jaien atarian - Goierriko Hitza : Goierriko Hitza\nEleganteen Eguna egingo dute larunbatean, jaien atarian\nZumalakarregi Museoak XIX. mendeko elegante bilkura eta paseo elegantea ospatuko ditu. Bihar ekingo diote herrian festetako egitarauari, DJ Kaktus haurrentzako dantzaldiarekin\nAnder Deunaren jaiak hasiko dira hilaren 26ko asteburuan. Asteburu honetan, berriz, Eleganteen Eguna ospatuko dute Ormaiztegin, festen atarian. Zumalakarregi Museoak antolatutako ekimena 12:00etan hasiko da. XIX. mendeko eleganteen bilkuraren zortzigarren edizioa izango da aurtengoa. Pandemiarengatik iazkoa bertan behera geratu zen eta gogotsu helduko diote egunari herritarrek.\nGoizean photocall-a jarriko dute, elegante jantziekin argazkiak atera ditzaten ormaiztegiarrek, eta eguerdian paseoa emango dute elegante jantziez jantzita bainuetxea zegoen tokiraino, Jundajo txarangaz lagunduta. Ur beltzaren iturrian eta Baluk egindako horma-irudien aurrean argazkiak aterako dituzte parte hartzaileek. Ormaiztegin ospatu izan diren XIX. mendeko elegante bilkuren edizio ezberdinetako argazki erakusketa eta garaiko autoen erakusketa egongo dira ikusgai museoan. 17:00etan, paperezko panpinak egiteko tailerra egongo da.\nHilaren 26an izango da festen hasiera, baina asteburu honetan dagoeneko jai giroa izango da nagusi Ormaiztegin. Bihar, 16:30ean Zubipe kiroldegian, DJ Kaktus umeentzako dantzaldia izango da. 19:00etan gazteen txosna irekiko dute, eta 23:00etan Muxutruk taldeak kontzertua eskainiko du karpan. Bigarren kontzertu bat ere egongo da: Little Martin Selektah-rena, Ormaiztegiko Harrikalariak Gazte Asanblada Elkarteak antolatuta.\nLarunbatean, aipatu bezala, Eleganteen eguna izango da. Gauean, beste bi kontzertu egongo dira karpan: batetik, Tirokatuak taldearena 23:00etan, eta bestetik, Guri 5! taldearen azken kontzertua izango dena, 01:30ean, Ormaiztegiko Harrikalariak Gazte Asanblada Elkarteak antolatuta.\nIgandean emango diote amaiera Ander Deunaren jaiei lotutako lehenengo asteburuari. 12:00etan, karpan, Buala haurrentzako emankizuna izango da, eta 17:30ean, aldiz, Kiki eta Koko pailazoen Bizi-Bizi zirkua ikuskizunaren txanda izango da, Zubipe kiroldegian.


Bisitari gehiago 2011ean — Igartubeiti Baserria\n2011 urtea berezia izan da Igartubeiti Baserri Museoan, 10 urte betetzen zituelako.\nUrteroko jarduerak, urrian ospatzen ditugun Sagardo Astea eta dolareko musika kontzertua baita Baserri Eguna ere, sendotu nahi izan ditugu.\n10. urteurrena ospatu asmoz, bi jarduera berezi antolatu genituen:\nGipuzkoako Foru Aldundiak, 90. hamarkadan erosi zuen Igartubeiti eta alor desberdinetako adituez osatutako taldearekin baserria zaharberritzeari ekin zion.\nIldo horretatik, oso interesgarria iruditu zitzaigun bisitarientzat, aditu horiek baserriaren zaharberritze prozesuan bizi izandakoa, burututako lana azaltzea bertan eskaini ziren bisita gidatu berezi horien bitartez.\nHiru teknikariek, Manu Izagirrek, Gipuzkoako Foru Aldundiko Kultura Saileko Ondare teknikariak, Alberto Santana historialariak eta Ramon Ayerza arkitektoak bisita gidatu bereziak eskaini zituzten ekainean. Oso arrakastatsuak izan ziren jendearen interesa piztu zuten eta grabazioak zein edizio lanak amaitu ondoren, youtubeko kanalean daude ikusgai.\nAte irekien jardunaldia, abuztuak 14 eta 15ean.\n2011ean izandako bisitari kopuruari dagokionez, 2010ekoekin alderatuz, 1.452 pertsona gehiago etorri dira Igartubeitira, %21 gehiago.\nBisitarien tipologiari dagokionez, emakume gehiago izan dira gizonak baino. Adinaren arabera gehiengoak 30-40 eta 0-10 eta 10-20 bitartekoak. (guraso familiekin, eta eskolakoak).\nEuskal herri mailan bisitarien gehiengoa gipuzkoakorrak izan dira (Urola Garaikoak eta Goierrikoak).\nEspaini mailan gehiengoak katalanak eta madrildarrak izan dira.\nAtzerritarrei dagokionez, EEBB (183) Alemania (81) eta Frantzia (50).\nIgartubeiti bisitatzerako garaian, orokorrean aurretik badute museoaren berri, askotan egonak diren famili kide edo lagunen bidez, hau da ahoz aho iritsi zaie informazioa. Beste asko ere, aurretik egonak dira baina errepikatzen dituzte bertan ditugun bisita gidatuak edo ekintzak, Barrikote eta Sagardo astea esaterako.\nBisitariei Igartubeitiren berri nola izan duten galdetzen diogunean, gehiengoak “entzunda” eta Internet bidez erantzuten dute, askok baita “aurretik egonda”.\nEa 2012ko datuak ere baikorrak izaten diren.


Espainiako loteriak 2,35 milioi euro utzi ditu Azkoitian - Azkoitia - Maxixatzen.eus\nEspainiako loteriak 2,35 milioi euro utzi ditu Azkoitian\nJulene Frantzesena eta Ane Olaizola 2021-12-22 14:12\nLa fuente de la fortuna administrazioko kideak saria han egokitu dela jakinberritan. (Andoni Elduaien)\nBosgarren sarietako baten zati bat egokitu da Azkoitian; hain zuzen ere, 89.109 zenbakia izan da sariduna. Zenbaki horren 395 dezimo saldu dituzte Kale Nagusiko Fuente de la fortuna administrazioan, Jausoro auzoko Goxo Goxo kafetegian eta Aizarnazabalgo Troxka tabernan.\nEspainiako loteriaren Gabonetako zozketak 2,35 milioi euro utzi ditu Azkoitian. Bosgarren sarietako baten zati bat egokitu da Azkoitian; hain zuzen ere, 89.109 zenbakia izan da sariduna. Zenbaki horren 395 dezimo banatu ditu Kale Nagusiko Fuente de la Fortuna administrazioak; horietako batzuk administrazioko leihatilan eta besteak Jausoro auzoko Goxo Goxo kafetegian nahiz Aizarnazabalgo Troxka tabernan saldu dira.\nKale Nagusiko Fuente de la Fortuna administrazioan zenbaki horren 60 serie zituzten. "Etxera bidean gindoazen albistearen berri izan dugunean, eta berriz dendara itzuli gara", adierazi dute loteria dendako arduradunek. Ez da aurreneko aldia Fuente de la Fortuna administrazioak Gabonetako eta Erregetako zozketan aurreneko sarietako bat banatzen duela, eta gaurkoan ere "urduritasun eta ilusio handia" sentitu dituztela azpimarratu dute.\nGoxo Goxon ere pozarren ospatu dute bosgarren saria, eta hura kafetegian saldu dela jakin bezain pronto hainbat saridun eta auzotar bildu dira atarian. "Lanean nengoen, eta jendea deika hasi zait, esanez sariren bat suertatu dela kafetegian. Ateratzeko falta zen bosgarren saria saldu dugula ohartu gara, eta berehala etorri dira auzotarrak, xanpaina eta guzti. Denon artean ari gara ospatzen".


Donostia Zinemaldia :: Belodromoa\nHemen zaude: Lehen orrialdea > 62. Edizioa 2014 > Sailak eta filmak\t> Belodromoa\nDonostia Zinemaldiaren 62. Edizioko hainbat jardueren eszenatoki izango da, berriro ere, Antonio Elorza Belodromoa. Irailaren 27ko saio bereziak honako emanaldi hauek bilduko ditu: klausura-gala, Sail Ofiziala itxiko duen Eric Toledano eta Olivier Nakache zuzendarien Samba filma, eta Perlak itxiko duen Andrea Di Stefano zuzendariaren Escobar: Paradise Lost filma. Zabaltegi sailaren parte diren Kimuak katalagoko hiru laburmetraiek osatuko dute saioa: Asier Altunaren Soroa / The Field, Koldo Almandozen Hubert Le Blonen azken hegaldia / The Last Flight of Hubert Le Blon eta Aitor Arregiren Zarautzen erosi zuen / She Bought It in Zarautz.\nBelodromoan haurrentzako saioak ere izango dira goizero, ikastolekin eta ikastetxeekin hitzartutako programaren bitartez. Aurten, Friends: Mononokeshima no Naki / Friends: Naki on the Monster Island (Friends – Abentura munstroen uhartean) filma emango dute, euskarara (Zineuskadiren parte hartzearekin, Zinema Euskaraz programaren baitan) eta gaztelaniara bikoiztua.\nGainera, Ricardo Ramon eta Beñat Beitiaren Dixie eta matxinada zonbia / Dixie and the zombie rebellion filma estreinatuko da Belodromoan.\nIrailaren 26an, Savage Cinema saileko Dana Brownen On Any Sunday – The Next Chapter filmaren emanaldiaizango daAntonio Elorza Belodromoan.\nEstreinaldi garrantzitsuenak hartzen dituen sail arrakastatsua da; hala, 3.000 laguntzetako egokitutako aretoan emanaldi jendetsuak egiten dira proiekzio-sistema modernoenak eta 400 m²-ko pantaila erraldoia baliatuta.\nGainera, Zinemaldiak haurrei zuzendutako emanaldiak ere egiten ditu goizero belodromoan. Ikastetxeekin hitzartutako programa esklusibo baten bitartez, zinemaz gozatzeko aukera eskaintzen zaie ikasleei, euskaraz eta pantaila erraldoian.


Osakidetzako harrera guneak, izebergaren punta zorrotza — Eibar.ORG | Eibarko peoria\nHemen zaude: Hasiera / Blogak / Eibartik / Osakidetzako harrera guneak, izebergaren punta zorrotza\netiketak: eskubideak, euskara, osakidetza, diglosia, jaurlaritza\nBai, lehengo egunean halako batekin egin nuen topo anbulategian. Kriston amorrua eman zidan. Euskaldunok ez al daukagu gure hizkuntzan aritzeko eskubiderik? Nere semea nere haserreaz konturatu eta galdezka hasi zitzaidan.'Ama zergaitik haserretu zara? Euskaldunak bigarren mailako hiritarrak garela uste dute batzuk oraindik!' Kriston speech-a bota nion eta ulertu ninduen. Berari ere bere umeekin anbulategira joango denean, berdina gertatuko ote zaio? Espero dut ezetz, bestela gureak egin du!


Ficus "Elastika" edo Ficus Rubuston gustuko loreak dira. Arretaz ohartu zara zure lagunak etxetik bisitatzera, lore hori ia-ia horietako bakoitzean aurkitzen dela. Zergatik onartzen dute? Ikuspegi bikainagatik, hosto iraunkor xumeak guztiz berdeak edo horia mugak dituzte, arreta berezia behar ez dutenak.\nEta, hala ere, landarearen itxura ez den arren, hazten ari den ñabardura batzuk ezagutu behar dituzu. Ficus Elastika ez da salbuespena. Nola loratu lore eder hau etxean?\nFicus elastika - ugalketa eta zaintza\nLandare hau bi moduetan hedatu dezakezu. Lehenengoa, landare osoa lortzeko nahi baduzu, lehenengo ficus bezala, aukeraketa bat egin dezakezu. Bigarren bidea ebakien bidez egiten da. Kasu honetan, hosto bat ere nahikoa da. Ur epelean edukiontzi bat jarri eta sustraiak itxaroten zain. Ondoren, beldurtu, lurrean lotu.\nFicus elastikoaren transplantea ere materia erraza da. Helduen landareak bi edo hiru urtez behin transplantatzen dira, eta gazteak - urtero. Gauza nagusia ez da prozesuan sustraiak kaltetzeko.\nFicuserako lurzoruaren nahasketak harea, orratzak, hosto-lurrak, zohikatza eta lurrazalak proportzio berdinetan egon beharko lirateke.\nLandareak etxean ere altuera handia izan dezake, baina ficus forma dezakezu eta nahi duzun tamaina moztu. Ebaki goiko hostoak, eta ebaki lekuak ikatzarekin tratatu behar dira.\nKautxuaren uretarako ureztatzeak ez du ia barruko beste landareen ureztatzeaz bestelakoa. Ez overoisten eta lurrean lehorrean lehortu. Ureztatzeak lurzoruaren lehortze osoa egiten du. Ura epela eta egonkorra izan behar da.\nFicuserako tenperatura 18-23 º C. artean egon behar da. Gelan airea heze izan behar da - overdried aireak eragin kaltegarria du landareari.\nFicus oso atsegina da uraren tratamenduetara. Atomizatzaile batetik bestera egunero hoztu behar da edo hostoak zapi heze batekin garbitu. Baina "bainatzerakoan" hobe da polietilenoa lurrean estaltzeko, lurzoruaren gehiegizkoa saihesteko.\nBeraz, elastikoaren hostoak satinatuak dira, leundu daitezke. Esate baterako, alkoholik gabeko garagardoa. Ficus ez du gustuko bero handia eta eguzki-argia zuzenean. Bestetik, neguko lorategietan, bulegoetan, leihoetako zuloak ere bai, mendebaldean edo ekialdean. Hosto horixka horietako aleek argi gehiago behar dute.\n"Elastika" ficusen gaixotasunak eta izurriteak\nGehienetan, izurriteetatik, landareak armiarma akaroekin, thrips eta scutes erasotzen ditu. Azkenak hobeto biltzen dira belaki heze batekin, gainerakoak, "Fitoverma" konponbidearen bidez.\nFakua behealdeko hostoetan erortzen bada eta enborra jasanezina bada, gela horretan hezetasun falta, ureztaketa leuna edo mantenugaiak falta dira. Landareak leku argitsuagoa behar du, elikatu eta ureztatze erregularra ematen.\nHostoak jaregin badira, gela oso beroa eta lehorra da. Beharrezkoa da landarea eguneratzea. Hostoak masiboki erortzen badira, zirriborroak baztertzeko beharrezkoa da, landarea beroago berrantolatzeko, potatu lurzoruaren tenperatura mantentzeko. Ipusarekin ur epeletan hautseztatu. Era berean, hostoak erori daitezke ureztatze ugariak direla eta. Beharrezkoa da berehala transplantatzea beste lurralde batean, sustraiak usteldu ondoren.\nLeku marroien hostoetan agertzen diren eguzki-erredurak adierazten ditu - ficusek premiazko pritenit behar du. Lekuak hostoen ertzetan agertzen badira, hau da gehiegizko pisua adierazten dutenak: denbora pixka bat elikadura gelditu edo kontzentrazio gutxiago ernaltzeko behar duzu.\nOro har, Elastiko ficus oso erakargarria da arreta. Gogoratu behar da landarea oso azkar hazten dela eta, beraz, denborarekin moztu beharra dago eta aldizka biratu 90 gradutara, koroa berdindu arte.\nGeranioa - Inurrientzako loreak loreak, denboraldiko zainketarako arau garrantzitsuak\nArrosen janzteko goxoa\nUdaberrian mertxika zaintzea\nNola hazten diren kakahueteak?\nOrkidea etxeko janaria\nEzohiko indoor landareak\nTipula eta baratxuri ateratzea negurako\nPolikarbonatoz egindako berotegi batean pepinoen laborantza - uzta goiztiarraren sekretuak\nKoloreko patata kakalardoarekin borrokan\nNola hazten olo?\nUrteberri Zaharrean seinaleak - zer seinaleak egia?\nZergatik nerabeek ilea dute?\nKolore beige iluna\nKalabazin beteak multivasar batean\nNola hamster bat bainatu?\nHaurrentzako aretoentzako horma-papera\nUmetokian minbiziaren seinaleak\nHaurdunaldiko 19 asteak - zer gertatzen da?\nMadonnak konfesio frankoen arratsalde bat antolatu zuen Manilan!\nViburnum sendatzeko propietateak\nZer uste dute emakumeek?\nAzukre gabe kafe-edukia kalorikoa\nDonatella Versace Fashion Icon-en egoera irabazi zuen\nZertarako sortu diren produktuak?\nBarrualdean Mediterraneoko estiloa\nZergatik amestu zilarrezko eraztun bat?


Zugarramurdik 8. Euskal Titiriteroen Topaketa hartuko du asteburuan • ZUZEU\nZugarramurdik 8. Euskal Titiriteroen Topaketa hartuko du asteburuan. Programa zabala prestatu dute larunbaterako zein iganderako. Euskal Herriko 15 talde eta bertze hainbat ikuskizun ikusi ahal izanen dira, bertzelako animazioekin batera, guztiak debalde, eta herriko gune ezberdinetan barratuak: sorginen museoan, Akelarre elkartean, karpan, plazan… Haurrentzako tailerrak eta asteburu guztian zabalik egonen den erakusketa bat ere ikusi ahal izanen dira.\nTopaketan Euskal Herri osotik etorritako talde eta proposamen desberdinak ikusi ahal izanen dira. Bertan egonen dira, adibidez, Bergarako Taun-Taun taldekoak, 1999an estreinatu zuten Txio-txioka arrakastsuarekin, edo Bihar taldearen “Adarbakar urdina” mitikoa. Haurren ikuskizunetan hain ezagunak diren Behi Bis, Panta Rhei, Goloka… ere Zugarramurdin izanen dira, eta El Tenderetek “Titere Ska” antzezlana estreinatuko du Zugarramurdin.\nTopaketa Mikel Diez eta Estefa Erroren oroimenez egiten hasi ziren, eta aurten zortzigarren urtea du. 1996an hil zen Mikel Diez titiritero ezaguna, Zugarramurdin bizi zena. Kukubiltxon eman zen ezagutzera, eta ondotik, Zugarramurdin txontxongiloen gune bat ireki zuten, Euskal Herrian egin zen lehena. Txokolatex ETBko txotxongilo ezagunak egin zituen. Urte baten buruan hil zen Estefa bere bikotekidea, eta bien omenez egiten da, geroztik, titiriteroen topaketa.\nIkusgarria da 250 biztanleko herri batek horrelako dinamika izatea eta auzolanaren kultura zeinen txertatua duten ikustea.\nEuskal Titiriteroen Topaketa, Zugarramurdi


Eskolara oinez Arrasaten – Guraso.eus\nEskolara oinez Arrasaten\n2021-09-15\tguraso\tIruzkinik ez\n7.urtez jarraian, Arrasateko Ingurumen eskolatik Eskolara Oinez egitasmoaren baitan, motordun ibilgailuak alde batera utzi eta oinez mugitzera animatu dituzte Arrasateko ikasle eta irakasle guztiak.\nTrafikoaren zarata eta kea gutxitzeko, eskola inguru seguruagoa izateko, berotegi efektuko gasen emisioa murrizteko edota norberaren osasuna hobetzeko, mugikortasun aktiboa sustatu nahi dute .\nUdalako Ingurumen Eskolako kideekin hitz egin dugu egitasmoaren nondik norakoak azaltzeko.\n7. urtez martxan jarri duzue “eskolara oinez” egitasmoa, zein da honen helburua?\nMugikortasunaren gaia landu genuen duela 7 urte Eskolako Egenda 21 proiektuan. Urte hartan erabaki genuen martxan jartzea egitasmo hau. Batez ere, sentsibilizazio ekintza moduan planteatu genuen. Ingurumen Eskolara urtero etortzen dira L.Hko talde guztiak eta ingurumenarekin loturiko hainbat ekintza burutzen dituzte gurekin. Eskolara oinez, ekintza horietako bat da eta eskolara oinez joatearen alde onak zein diren, motordun ibilgailuak alde batera uztearen abantailak zein diren,… horretaz guztiaz sentsibilizatzea nahiko genuke. Horrekin batera, nahiko genuke mugikortasun iraunkor baterako ohitura onak sortzea, ondoren, euren kabuz ere oinez joaten jarrai dezaten.\nHasiera batean, 5. mailakoentzat izan zen eskaintza, baina azken bi urteetan eskaintza zabaldu dugu eta egitasmoan parte har dezakete L.H 3. mailatik 6.maila arteko ikasleek.\nNola jasotzen dute familia eta ikastetxeek egitasmo hau?\nMugikortasunari dagokionean, ikastetxe guztien errealitatea ez da berdina. Batzuetan, ikasle gehienak edo asko behintzat, oinez joaten dira eskolara, beste batzuetan, ordea, autobusa erabiltzen dute gehiago. Horren arabera, ikastetxe batzuk parte hartzen dute egitasmoan eta beste batzuk ez. Izena ematen duten familiek gogo onez hartzen dute egitasmoa. Beste batzuk, berriz, nahiago izaten dute rutinarik ez aldatzea eta aldez aurretik antolatuta daukaten moduarekin jarraitzea.\nNola joaten dira gaur egun haurrak eskolara Arrasaten? badago tendentziarik?\nGuk uste dugu kokapenagatik, eskola etxetik nahiko hurbil daukaten ikasle gehienak oinez joaten direla. Beste batzuetan, urrutiago geratzen diren eskoletan eta oinez iristea deserosoagoa den kasuetan, autobusa erabiltzen da gehiago. Egia da, kasu askotan gurasoek autoa ere erabiltzen dutela erraztasunagatik edo. Batzuetan egoten dira auto mugimendu nahiko handiak eskola sarrera eta irteera orduetan, eta uste dugu oro har, ez dagoela kontzientzia handirik egoera horiek sortzen duten arriskuez eta eraginez.\nZeintzuk dira zuen ustez haurrak eskolara oinez ez joatearen arrazoi nagusiak?\nGuk uste dugu, batzuetan, haurrak txikiak direnean eta eskolara joateko gurasoen laguntza behar dutenean, gurasoen erosotasunagatik edo beharragatik, askotan autoa edo autobusa erabiltzen dela. Beste batzuetan, eskola urruti egotea da arrazoia. Egia da, Arrasaten, badaudela eskola batzuk erdigunetik urrun samar daudenak eta horrek ere errazten du oinez ez joatea.\nZeintzuk dira ikastetxera oinez joateak dituen onurak?\nOsasuntsua eta iraunkorra da. Ez du kutsatzen. Ariketa fisikoa egiten duzu. Merkea da eta herria edo auzoa ezagutzen duzu. Lagun artean joan zaitezke eta horrek ere eskolako bidea bihurtu dezake sozializatzeko eta harremanak estutzeko momentu polit batean. Gainera, komunitaterako ere badiru onurak, eskola ingurua seguruagoa bihurtzen delako, motordun ibilgailuen joan etorriek sortzen duten arriskutik libre.\nZer behar du herri batek haurren mugikortasun seguru eta autonomoa ahalbidetzeko?\nBatez ere, bide eta eremu seguruak ziurtatzea. Herri barruan oinez mugitzea erraza, erosoa eta segurua izatea eta horrek dituen abantaila guztietan sinestea, noski.\nIruzkinik ez "Eskolara oinez Arrasaten"


Gobierno Vasco Irekia :: 'Komunikazio elektronikoen zerbitzuak' izeneko ikastaroa (Bilbo, 2011ko ekainaren 14tik 16ra)\n'Komunikazio elektronikoen zerbitzuak'… http://www.irekia.euskadi.net/eu/news/6505 berria\nEusko Jaurlaritzaren Kontsumo Zuzendaritzak antolatutako eta Kontsumoaren alorreko profesionalei zuzendutako ikastaroa\nEkainaren 14tik 16ra 'Komunikazio elektronikoen zerbitzuak' izeneko ikastaroa egingo da Bilboko Kontsumorako Prestakuntza Zentroan. Ikastaroa Eusko Jaurlaritzaren Kontsumo Zuzendaritzak antolatu du, Kontsumoko Institutu Nazionalarekin batera, eta Kontsumoaren alorreko profesionalei zuzenduta dago, bereziki.\nLehen saioan, besteak beste, parte hartu dute Etelvina Andreu Sanchez Kontsumoko Institutu Nazionalaren zuzendariak ikastaroari hasiera eman dio eta Ana Collía Eusko Jaurlaritzaren Kontsumo zuzendariak. Collía andreak 'Eusko Jaurlaritzaren Kontsumo Zuzendaritza eta komunikazio elektronikoen zerbitzuak' izeneko txostena aurkeztu du.\nNabarmentzekoa da, ekainaren 16an, bezeroen arretarako zerbitzuei buruz arituko direla telefono-konpainia garrantzitsuetako zenbait ordezkari mahai-inguru batean.\n* Ikastaroaren programa\nkontsumoa Komunikazio elektronikoen zerbitzua komunikazio elektronikoak Bilbo ekaina Berri honen iruzkinen RSSa


Testu pertsonalizatuaren eranskailu etiketa lurrinaren eranskailu pertsonalizatua beirazko etiketa eranskailu pertsonalizatuak - Cnsticker.com\nTestuaren eranskailu pertsonalizatuaren etiketa lurrinaren eranskailu pertsonalizatua beirazko etiketa eranskailu pertsonalizatuak\nEgin hemen etiketa pertsonalizatu onenak zure etiketa-behar guztietarako. Produktuen ontziak, opari pertsonalizatuak, izenen etiketak, elikagaien etiketak, botila etiketak, identifikazio etiketak edo itzultzeko etiketak bilatzen ari zaren ala ez, guztiak pertsonaliza ditzakezu BZSticker etiketa pertsonalizatuen laguntzarekin!\nGure etiketak binilo argian edo zurian egin daitezke, eta pertsonalizazioarekin, erabili nahi duzun ontzi edo ontzira egokitzeko egin ditzakezu. Zure ezkontza antolatzerakoan, egin zure etiketak ezkontza gonbidapenetarako, mahaietarako ardoaren etiketak, eserlekuen taulak edo eskerrik asko pegatinak!\nGure etiketa pertsonalizatuak kalitate handiko binilozko material distiratsuarekin eginak daude. Zure etiketa pertsonalizatuen diseinuaren atzealde sendo bat nahi baduzu, zure apusturik onena binilo zuria hautatzea izango litzateke. Bestela, hondo gardena nahi baduzu, edo zure artelanak diseinuan tinta zuria erabiltzen badu, binilo garbia hautatu beharko zenuke. Aukeratu hainbat forma eta etiketa biribilak, bihotzak, karratuak edo itxura dotoreak. Zure diseinuaren formaren inguruan ebakitako ingerada ere izan dezakezu!\nTestu-eranskailu pertsonalizatuaren etiketa pertsonalizatua prrfume beirazko eranskailua. Eranskailu pertsonalizatuak\nEman zure mezuei bizia testu pertsonalizatutako eranskailu eder hauekin. Etiketa argi dotoreek inprimatzeko aukera askorekin zure markarako pareko aproposa aurkitzen lagunduko dizute. Produktuen etiketa soluzio edo dekoraziorako eta erabilera pertsonalerako pegatinak bilatzen ari bazara, etiketa hauen izaera polifazetikoa aukera egokia bihurtzen du. Behar adina hitz gehi ditzakezu, letra-tipo kurtsiboak eta blokeatu nahastu ditzakezu zure markaren etiketak egiteko, ohartu eta gogoratuko diren. Marka eta bilketa ideia osoak lortzeko, logoaren eta testuaren konbinazioak daude, non dagoeneko diseinatutako logotipoa igo dezakezun eta nahi duzun mezuarekin konbinatu ahal izateko.\nTamaina ezberdinetako aukera dezakezu, 1 hazbeteko eranskailuak eta 3 hazbeteko pegatinak biribil eta karratuetarako, eta laukizuzenetarako etiketen tamainak 2x1 hazbetetik 3,2x4 hazbetera bitartekoak dira.\nGure etiketak tamaina eta forma ez ezik, inprimatzeko aukeretan ere aldatzen dira. Itxura dotore eta betikoa lortzeko, urrezko xaflazko inprimaketa hauta dezakezu, edozein ontzitan itxura ona duena. Diseinu modernoagoa lortzeko, zilarrezko edo arrosa-urrezko paperezko inprimaketa aukeratu dezakezu.\nGure eranskailuak bezeroak kontuan hartuta sortu dira: kalitate handiko binilozko etiketak, iragazgaitzak eta tenperatura bero eta hotzei erresistenteak. Eskuz egindako produktuen etiketa-eranskailuak, elikagaien ontziratzeko etiketak, produktu kosmetikoen eranskailuak, botilen etiketak behar dituzun ala ez, paperezko eranskailuen kalitatea zure beharretako edozeinekin bat etorriko da.\nZure mezu pertsonala sartzetik, zure logotipoa kargatu eta aurrez egindako txantiloi bat bete arte, hemen zure negozioak eta markak behar duen guztia aurki dezakezu. Zure logotipoa duzu eta zuzenean eranskailu batean inprimatzea nahi duzu. Edo paperez estalita? Urrats erraz gutxitan, behar duzun forma aukeratu eta zure logotipoaren diseinua kargatu dezakezu etiketa-eranskailu perfektua sortzeko. Zure bezeroei mezu pertsonal bat jasotzeko, aukeratu testu-etiketak pertsonalizatuak eta gehitu behar dituzun hitzak, urrezko, zilarrezko edo arroseko urrezko paperarekin edo baita kolorez inprimatuta ere.\nEtiketa argi hauek itxura ona dute edozein ontzitan: kristalezko poteak, kartoizko kaxak, paperezko poltsak eta plastikozko ontziak eta botilak. Lau akabera ezberdinetan daude, beraz, edozein gustu, estilo eta beharretarako aukera dago. Etiketak ezin hobeto kentzen dira hondakinik utzi gabe eta zure produktuak erraz berriro etiketatzeko aukera ematen dizu.\nGarbitu etiketa distiratsua\nGardena distira handikoa, oso polifazetikoa, gainazal gehienetarako balio du, batez ere beirarako\nKolore zuri kurruskaria islatzen ez duena, itxura ona du mota guztietako gainazaletan\nEtiketa zuri distiratsua\nZuri trinkoa akabera perla distiratsuarekin, itxura modernoa, material mota guztietarako egokia\nEtiketa gris argi matea\nMetalezko akabera pixka bat duen gris argi matak, gainazal mota guztietarako egokia, letra beltzekin primeran funtzionatzen du.\nArdo botilarako eranskailuen etiketa autoadhesiboa\nBeirazko botila urarekin etiketa pribatua\nPertsonalizatutako 2 pegatina borobil eranskailu distiratsuen etiketa biribilak 20 cm-ko pegatina pertsonalizatu biribilak\nArdo botila lepoaren etiketa\nInprimatzeko pertsonalizatutako goxokien kutxa eranskailua, kakahuete gurina etiketa, urrezko papera erliebean ezti etiketa\nGaragardo marka pribatua\nPertsonalizatutako itsasgarri eranskailuen orriak, binilo gardeneko PVC iragazgaitza eranskailua\nTinta-injekzioarekin / laser bidezko inprimaketa gardena, auto-itsasgarria den A4 paperezko etiketa


Gipuzkoako taldeei zor diena argitzeko eskatu dio Galdosek Badiolari - Debagoiena - Goiena.eus\nGipuzkoako taldeei zor diena argitzeko eskatu dio Galdosek Badiolari\nXabier Urzelai 2008-09-26 13:33\nKirol diputatu Iñaki Galdosek Realari emandako 820.000 euroen gaineko azalpenak eman behar izan zituen astelehenean, Batzar Nagusietan. Aralar taldeko Rebeka Uberak horrela eskatuta eman behar izan zituen Galdosek azalpenok, eta ordezkari guztiek onartu zituzten diputatuak esandakoak.\nEz hori bakarrik, Realak jasotako diru hori errekuperatzeko neurriak hartu behar dituztela erabaki zuten, ahobatez.\nGaldosen esanetan, Realak 2007ko abendura arte bete zuen Gipuzkoako taldeekin zuen hitzarmena. Urtarrilean hartu zuen Badiolak Realaren gidaritza, eta presidente berriak Realak harrobiko taldeekin zuen hitzarmena onartu zuen. Hori horrela, Galdosen esanetan otsailean Diputazioak 820.000 euro eman zizkion Realari, taldeen –eta Gipuzkoako futbol federazioaren– artean banatzeko.\nRealak uztailaren 31 zuen diru hori banatzeko azken eguna, eta klubek ez zuten dirurik jaso. Hala, GOIENKARIAk irailaren 5ean salatu zuen Realak 49.000 euro pasatxo zor zizkiola Debagoieneko futbolari, eta diru hori barik taldeek denboraldiari aurre egiteko zelako zailtasunak izango zituzten azaldu.\ndirua bueltatzeko eskaria\nBadiolak datorren martitzena baino lehen azaldu behar du zer egin duen diru horrekin. Hala egiten ez badu Diputazioak apurtu egingo du talde txuri-urdinarekin duen hitzarmena, eta horrek bi ondorio izango lituzke. Batetik, Realari dirua itzultzeko eskatuko liokete (820.000 euro), eta bestetik, Gipuzkoako klubek Diputazioaren eskutik jasoko lukete hitzarmeneko diru-laguntza.


Boteredunaren jazarpena - - Goiena.eus\nAinhoa Larrañaga 2014-04-25 08:36\nEmakumeok kalean libre mugitzeko eskubidea aldarrikatzen entzun izan ditut sarritan andrazkoak eta ni eskaera horren garrantziaz jabetu gabe egon naiz orain artean.\nOso gertakari desatsegina behar bizi behar izan dut aldarrikapenaren garrantziaz jabetzeko. Sarritan legez, korrika egitera atera nintzen eguerdi euritsu batean aste bi dela eta gizakume baten botere erakustaldi zikin baten biktima izan nintzan. Urrunetik pisa egiten ari zela iruditu bazitzaidan ere, gerturatu ahala masturbatzen ari zela konturatzen nintzen. Atzera ezin egin eta abiada bizian ihes egin nuen, haren lizunkeriak entzuten nituen bitartean..\nEz ditut esaldiak errepikatuko, gogoratzeaz bat, haserrea bizitu egiten zaidalako. Zortea izan nuen, korrika nindoalako eta arin ihes egiteko aukera izan nuelako. Boterea daukanak edo ustez duela uste duenak jokatzen du horrela. Boteredunak dauka zigortzeko eta narraskeriak egiteko ustezko legitimitatea.\nSalaketa jarri nuen eta epaiketa izango da epe motzean. Neska gazte bati horrelakoren bat gertatuz gero, zein izango litzake neskari utziko liokeen orbaina? Jazarpen sexualak egunero gertatzen dira eta salatzea da, etorkizunean berriro ez gertatzeko bide bakarra.


Gemma Sangines | Telp tailerrak\nAsteazkena, 2015eko abenduaren 2a\nLabetik atera berri, hemen dakarkizuegu “Irten hizkuntzaren armairutik” liburua. 2007tik TELP tailerretan euskaraz eroso noiznahi eta nonahi aritzeko gomendio eta aholkuak ematen aritu izan gara. Liburua argitaratu dugu aholku horiek jendartean gehiago zabaltzeko asmoarekin.\nLiburua Ferran Suay eta Gemma Sanginés psikologoek 2010ean katalanez argitaratu zuten“Sortir de l’armari lingüistic” egokitzapena da. Liburuaren egokitzapena Juanjo Ruizek egin du eta liburuaren itzulpena Imanol Larreak. Liburuan katalanezko bertsioan agertzen diren pertsonaiak eta egoerak Euskal Herriko eta euskararen egoeretara ekarri ditugu. Horretarako, TELP tailerretan parte hartu duten pertsonen esperientziak lagungarriak izan zaizkigu.\nLiburuaren berri emateko, prentsa aurrekoa egingo dugu abenduaren 2an Donostian, Fermin Calbeton kaleko Elkar liburu dendan, eguerdiko 12:00etan.\nAbenduaren 4an Durangoko Azokan aurkeztuko dugu, Areto Nagusian 13:30etan.\nSortir de l’armari lingüístic da Ferran Suay eta Gemma Sanginesek idatzita liburua. Liburu honetan sei pertsonek katalanarekin dituzten bizipenak kontatzen dizkigute eta psikologiaren ikuspegitik aztertzen dituzte.Irakurtzeko aproposa benetan.\nIñaki Arrutik idatzi zuen liburu honen iruzkin bat gipuzkoaeuskara.net-en.\nZiur euskaldunon artean ere liburu bat osatzeko kontakizun eta pasadizoak ditugula hizkuntza kontuetan :-O


Iruñeko peñek entzierroak hobetzeko neurriak proposatu dituzte | Iruñeko Sanferminak | EITB\nIruñeko peñek entzierroak hobetzeko neurriak proposatu dituzte\nLagunarteek aurtengo sanferminetarako proposamenak bildu dituzte, eta azken urteotan entzierroetan gero eta atzerritar gehiagok parte hartzen dutela nabarmendu dute.\nLagun-taldeek ibilbidearen garbiketa eta edukiera kontrolatzea azpimarratu dute. Argazkia: EFE\nIruñeko Peñen Federazioak aurtengo entzierroak hobetzeko dokumentu bat osatu du. Bertan, sanferminak hobetzeko analisi bat eta proposamenak daude. Besteak beste, arropa zuria erabiltzea eta kazetariei entzierroak hasi aurretik sarbidea debekatzea dira aurkeztu dituzten proposamenetako batzuk.\nProposamenak sanfermin hauetarako prestatu dituzte, eta Iruñeko Peñen Federazioak Entzierroaren Mahaiari emandako dokumentu batean zenbait eskakizun egin ditu. Ekitaldiari formatu berri bat ematea, hileroko bilerak antolatzea eta jai bukaeran analisi bat egitea ere proposatu dute.\nDokumentuak ondorengo proposamenak biltzen ditu:\n- Udalaren bandoak eta ordenantzak sustatzea.\n- Entzierroaren arauak hausten dituzten pertsona guztiak zigortzea.\n- Entzierroaren ibilbidea jendez hustea, garbiketa egin ahal izateko.\n- Entzierroa hasi aurretik eta ibilbidean zehar, telebista-kameren eta kazetarien sarbidea debekatzea, eta zezen-plazara sartzeko kallejoiaren jaitsieran telebistek jartzen dituzten aldamioak galaraztea.\n- Santo Domingo kalean dauden trafiko-seinaleak eta euri-jaitsierak kontrolatzea.\n- Entzierroetan parte hartzen dutenen datu estatistikoak hobetzea.\n- ‘Entzierro txikia’ indartzea.\n- Udalak arropa zuriaren erabilera eta publizitate-elementurik gabekoa sustatzea, batez ere “morboa eta sentsazionalismoa” goraipatzen badute.\n- Entzierrorako lantalde finko bat osatzea, hainbat kolektiborekin: arotzak, garbiketa-zerbitzuak, kazetariak, udaltzainak…\n- Hiriaren irudia “zikintzen” duten programa sentsazionalista, iragarkien grabaketa eta publizitate kanpaina guztiei uko egitea.\nDokumentuak Iruñeko entzierroaren tradizioa azaltzen du. Udalak emandako datu batzuk ere agertzen dira, azken lau urteetan parte hartu duten parte-hartzaile kopuruarekin. Iaz entzierroetan parte hartu zutenen “gehienak” atzerritarrak izan ziren, eta haietako asko, gizonezkoak eta gazteak. 2012ko urteko datuekin alderatuta, entzierroetan parte hartzen duten atzerritarren kopuruak % 17 egin du gora. Horien atzetik, Estatukoak daude, eta, ondoren, Nafarroako beste udalerri batzuetakoak. Azken hauek parte-hartzaile guztien % 4 dira.\nIruñeko Peñen Federazioak lasterketan sortzen diren masifikazio arazoak direla eta, entzierroak hasi baino lehen ibilbidea garbitzea proposatu du. Gainera, entzierroen inguruko informazioa zabaltzeko eta araudia errespetatzeko eskatu dute. Horretarako ,kazetarien “inplikazio aktiboagoa” eskatu dute, eta “entzierroan parte hartzen dutenen anonimotasunari eustea”.


Garoña – Estitxu Ugarte Lopez de Arkaute\nGaroñako hondakin erradiaktiboen biltegia egiteko baimena eman du Espainiako Gobernuak\nPosted on 13 urria, 2015 by Estitxu Ugarte Lopez de Arkaute\nEspainiako Gobernuaren Nekazaritza, Elikadura eta Ingurugiro ministerioak Nuclenor enpresaren eskaera onartu du eta talde ekologisten eta inguruko udalen alegazio gehienak atzera bota ditu. Hala, Garoñako Zentral Nuklearraren lursailetan hondakin erradioaktiboak jasotzeko behin behineko biltegia egiteko aukera zabaldu du behin ingurugiro eraginari buruzko txostena onartu eta gero. Gaubeatik 13 kilometrora dago Garoñako zentral nuklearra.\nGaroñako zentral nuklearraren jabeak zentrala ixteko prozesua hasi aurretik eskatu zuen biltegia, 2013. urtean, urasketan dagoen erreaktorearen erregai nuklearra nonbait gordetzeko, Villar de Cañasko biltegira bidali aurretik. Askoz jota hamar urtez funtzionatuko du Garoñan egingo duten biltegiak.\nGaur egun mahai gainean dauden aukera guztientzako baliagarria da biltegia, hau da, zentrala itxi edo ez biltegia beharrezkoa da, izan ere gaur egun zentralaren ondoan dagoen urasketan pilatzen dira agortutako hondakin erradioaktiboak eta hemendik bi urtera gainezka egingo du. Bestetik Garoña berriro martxan jarri nahi izanez gero ezinbestekoa da biltegia egitea.\nBeste alde batetik, Espainiako Gobernuak adierazi berri du Garoñatik Villar de Cañasera hondakinak eramateko Burgos zeharkatzen duen ibilbidea lehenesten duela, eta beraz printzipioz Euskal Herriko alternatiba baztertzen du.


Negua ofizialki hasten da, urteko sasoirik laburrena | Consumer\nNegua ofizialki hasten da, urteko sasoirik laburrena\nEguerdian iritsiko da Eguzkia, itxuraz, horizontearen gainean.\nPenintsulako gaur, astelehena, goizeko 8:04an hasi da negua. Urtaro honek, urteko laburrenak, 88 egun, 23 ordu eta 45 minutu iraunen du, 2004ko martxoaren 20an udaberria hasten den arte.\nNeguaren hasiera bat dator Eguzkiak eguerdian zeruertzaren gainean itxurazko altuera txikiagoa hartzen duen egunarekin, hau da, urteko argi-ordu gutxien dituen egunarekin edo neguko solstizioarekin. Hala, Madrilen, adibidez, 9 ordu eta 16 minutuko argia izango da gaur, eta argitasun-ordu gehien izan zituen eguna ekainaren 21a izan zen, 15 ordu eta 3 minutukoa.\nParadoxikoki, Lurraren eta Eguzkiaren arteko urteko hurbilketa maximoa ere gertatzen da data horietan; perihelioa deitzen zaio horri. Oraingo honetan, urtarrilaren 4an izango da hurbilketa handiena, 147 milioi kilometro baino gehixeago, uda hasieran baino 5 milioi kilometro gutxiago.\nNeguko lehen ilbetea urtarrilaren 7an izango da, eta, ondoren, otsailaren 6an eta martxoaren 6an. Gainera, Artizarra, Marte eta Saturno ikusi ahal izango dira ilunabarrean, Astronomia Behatoki Nazionalaren datuen arabera.\nMeteoro-euriteei dagokienez, neguko euririk garrantzitsuena Kuadrantidena da. Haren erritmo maximoa urtarrilaren 3an izaten da.\neguzki estazio invierno-eu


Artearen teoria | José Jiménez Jiménez\nde José Jiménez Jiménez\nArtearen teoria liburuak azterketa-kategorien doikuntza kontzeptuala proposatzen du, bai eta gaur egungo arte-eszena osatzen duten alderdi eta adierazpenen mugaketa berria ere. Artearen gaur egungo izaeraren baliokide teorikoak aurkitzen saiatzen da irudi globalaren garai honetan, iraganera eta gure kulturan aspalditik gaindituta dagoen irudikapen-horizontera garamatzaten ideiak eta formulazioak erabili beharrean. Artearen Teoriaren irakaskuntzan eta ikerketan laguntza-testu gisa erabiltzeko sortua da liburu hau, baina, era berean, irakurketa atsegin eta iradokitzailea eskaintzeko pentsatua da, adibide eta irudi jakin batzuk erabiliz, gure garaiko artea ulertzeko eta harekin gozatzeko interesa duten pertsonek erakargarri eta harrigarri zaien unibertso horretarako bidaia egin dezaten. Gaur egun ohikoak diren zenbait galderari erantzutea ?edo, are hobeto, nork bere erantzuna emateko terminoak ezartzea? du helburu: baina hau Artea da?, zergatik jotzen da hau Artetzat?, nork erabaki du hala dela?


Enplegu publikoa eta euskararen meritua • ZUZEU\nEnplegu publikoa eta euskararen meritua –\nAzaroaren 30ean Navarra Televisión katearen II. sari banaketa ospatu zen. Hartan, monologista batek esan zuen: “Orain, oposizioetan, euskaraz jakitea puntuatzen da. Baita Erriberan ere, non ez baitugu sekula hitz egin”. Baina ez zen egia. Erriberan, ordura arte behintzat, enplegu publikorako ez zen sekula puntuatu euskaraz jakitea, ez UPNrekin, ez Gobernu berriarekin. Postu batzuetarako alemanez, ingelesez eta frantsesez jakitea baloratzen zen, baina ez euskaraz jakitea. Azaroaren 30ean bertan, Euskarari buruzko 103/2017 Foru Dekretu berria onetsi zen. Zer ondorio ekarriko ditu euskara meritu gisa puntuatzeko?\nLan deialdi gutxi batzuk oposizio-lehiaketak dira (azterketa egiten da eta merituak kontatzen dira). Batez ere Osasunbideko deialdiak izaten dira, eta horietan bai, hizkuntzak puntuatzen dira. Osasunbidean zertxobait igo eginen da euskararen puntuazioa meritu moduan. Lehen, baremoko puntu guztien % 3 zen eremu mistoan, eta % 6 eremu euskaldunean. “Eremu ez-euskaldunean” ez zen euskaraz jakitea puntuatzen, eta bai alemanez, ingelesez eta frantsesez jakitea. Orain, berriz, baremoko puntu guztiak batuko dira, salbu euskararenak, eta horren batuketako % 7 dagokio euskarari eremu mistoan eta % 11 eremu euskaldunean. “Eremu ez-euskaldunean” euskara baloratzeko aukera izanen da bakarrik, baina beti baloratuko dira alemana, ingelesa eta frantsesa.\nAipatzekoa da portzentaje horiek ez dagozkiola oposizio-lehiaketa guztiari, baizik eta baremoaren zatiari. Hau da: Osasunbidean adibidez, gehienetan 60 puntu dagozkio azterketari, eta merituei 40. Ba euskararen portzentajeak 40 puntu horiei bakarrik aplikatuko zaizkie. Beraz, praktikan, euskararen egiazko puntuazioa lan deialdi osoaren % 2,8 baino gutxixeago izanen da eremu mistoan, eta % 4,4 baino gutxixeago eremu euskaldunean. “Eremu ez-euskaldunean”, euskaraz jakitea baloratzen bada, % 2,8 baino gutxixeago, eta baloratzen ez bada, horixe: Zero puntu (alemanak, ingelesak eta frantsesak, % 2 bakoitzak).\nEnplegu publikoa eta euskararen meritua Enplegu publikoa eta euskararen meritua Enplegu publikoa eta euskararen meritua\nenplegu publikoa, Enplegu publikoa eta euskararen meritua, euskara, nafarroa\nEuskararen Adierazle Sistema berritua aurkeztu dute... hedabideak ahaztuta?\n3 pentsamendu “Enplegu publikoa eta euskararen meritua”-ri buruz\neuskaragara.net 2018-01-07 22:01\nOker ez banabil, Nafarroan B1, B2 eta C1 mailaren arabera ematen dira puntuak.\nUste duzu A1 eta A2 mailagatik punturen bat ematea egokia litzatekeela? Errazagoa izanik, errazagoa litzateke hiztun berriak ikastera animatzera. Ze uste?\nJoseba Otano Villanueva 2018-01-07 22:23\nA1 eta A2 mailak baloratzen dira. Hauxe dio Dekretuak:\n“Merezimendu moduan baloratzea\n2. Titulu edo ziurtagiri hori izan ezean, Hizkuntzen Europako Erreferentzia Esparru Bateratuaren A1 maila izanez gero, gehienez eman daitekeen puntuazioaren 1/5 jasoko da; A2 maila izanez gero, 2/5; B1 maila izanez gero, 3/5; eta, B2 maila izanez gero, 4/5”.\nDena den, Nafarroako Gobernuan bederen, pizgarri gutxi du euskara ikasten jartzeak. Nik uste dut ikasten dutenek euskaltzaletasunarengatik egiten dutela eta ez puntuazio eskas horiengatik. Udaletan, bai, puntuatzen da gehiago.\neuskaragara.net 2018-01-08 00:55\nBai, egia da euskaltzaleek ikasten dutela, baina askorentzat aliziente itzela da. Zerbait gehigarria lortzea oso motibagarri da. Balio eta prestigio ekonomiko eta laborala ematen dio oposizioetan eskatzea.\nErdaldunentzat berdin, baina kasu honetan lehen kontaktua egitea da gakoa.\nEAEn ez da A1 edo A2 baloratzen oposizioetan eta nik uste hori okerra dela. Beraz, Nafarroan egitea garrantzitsua da.\nGora Nafarroa euskaldun! Segi gogor zuen lanarekin. Eutsi!


Zure enpresa eta zure langileak zaintzen dituen aseguru medikoa. Abantaila ekonomiko handiekin.\nENPRESAKO ASEGURU MEDIKOAREN ONURAK\nIMQko profesionalak eta osasun sarearen zentroak eskura\nAparteko onura ekonomikoak\nIMQ ENPRESAK aseguru malgua da, enpresetarako eta langileentzako osasun estaldura zabala eskaintzen duelako. Ezagutu zergatik 1.000 enpresa baino gehiagok duten osasun asegurua IMQrekin.\nIMQ ENPRESAK aseguruak zure enpresari onura handiak eskaintzeaz gain, zure osasuna, zure familiarena eta zure taldearena ere zaintzen dizkizu, itxaron barik, kontsulta ordutegi zabalarekin eta, gainera, gure talde medikotik edozein aukeratu dezakezu.\nOnura ekonomikoak: onura handiko baldintza ekonomikoak, indarrean dauden aparteko deskontuekin.\nOnura sozialak: enpresaren itxura hobetu, aseguru medikoa langileek ondoen baloratutako onura soziala da. Enpresako langileak fidelizatu eta haientzat pizgarri bat da, ordainsari osagarritzat hartzen dutelako.\nOdontologia: haginak ateratzea, ahoa garbitzea, sendaketa estomatologikoak eta erradiografiak.\nEskatu proposamen pertsonalizatua.\nVidalis: ongizaterako zerbitzuetan deskontu garrantzitsuak, esate baterako, tratamendu estetikoetan, bidaietan, entzumen zentroetan eta ortopedian, teleasistentzian, etxez etxeko laguntzan eta askoz gehiago.\nAseguruan EGOTEKO ADINA MUGATU BARIK.\n65 urte baino gutxiago duten ETE (pyme) berrien langile, ezkontide eta seme-alabentzako eskaintza esklusiboa. Aseguru hartzailea enpresa da.


Handia da Quimi — Eibar.ORG | Eibarko peoria\nHemen zaude: Hasiera / Blogak / Harrikadak / Handia da Quimi\nHandia da Quimi\nMikel Iturria 2007/11/12 02:00\nLagun katalan batek kontatu zidan azken diskoaren biran, Quimi Portet-en kontzertu bat ikustera joan zirela antzoki batera. Emanaldiaren erdian, Quimik galdegin omen zion publikoari ea zergatik ez ziren aldameneko tabernara trago bat hartzera joaten. Eta horrela egin zuten: kontzertua eten, zerbezak hartu eta buelta.\nHorrelakoa da Portet jauna. Beraz, logikoa honen moduko elkarrizketa sailkaezinak ematea.\nDonostiako Dokan genuen hitzordua igande arratsaldean. 20:30etan. Lau emanaldi egin ditu Euskal Herrian. Ruper pare bat bolotan aritu da berarekin, baina domekan ez da azaldu. 60-70 entzule bakarrik, baina hurrengo batean jende gehiago etorriko da: benetako komunikazioa lortu baitu musikariak publikoarekin.\nHaren musikara hurbildu nahi duenak, jakin beza ez duela zerikusirik El Último de la Fila taldean egiten zutenarekin. Vic-ekoa hiru lagun musikarirekin agertu da: Antonio Fidel baxu jotzailea, Jordi Busquets gitarrista eta Xarli Oliver bateria jotzailea.\nAntoniok pop erraza deitzen duen etiketapean sartu dezakegu musika. Bitan banatuta omen dago kontzertua, Quimi dixit. Lehenengo zatia herrikoiagoa ei da; bigarrena, berriz, intelektualagoa. Azken hau jarraitzeko karrera bat beharrezkoa dela zioen.\nBanaketa ez da kontutan hartzekoa. Izan ere, kantuak edo banda aurkezteko orduan ironia (sotila gehienetan, azidoagoa bestetan) barra-barra baitarabil Quimik. Harrikada handia duela esango luke baten batek, baina musikari puska dago horren gainetik.\nBere filosofiaren adierazle, esaldi bat: "I en el teu parrús vull quedar-m´hi acampat".\nHandia da Quimi.\nHemen ere beste elkarrizketa gustagarri bat.\nLau egun lehenago, Leioako kultur etxean, Ruperrekin batera eta kontzertuaren aurretik mahai-inguruan hizketan entzuteko aukera izan genuen. Izugarria!\nKonpetentzia gogorra izan zuen Quimik igandean, Wilcok jotzen zuen Bilboko Euskaldunan. Gipuzkoar ugari omen zebilen han.\nHandia da, bai, Quimi. Pentsatzen nuen sarrerak lortzeko arazoak izango genituela eta ordainetan intelektualek eta unibertsitarioek (gauza bera ote?;-) osatutako elite txiki bat topatu genuen;-)))) Normala, dena den, Donostian, hiriburu euskaldunean. Exotikoegia da hizkuntza gutxituetan kantatzea: katalana, euskara... you know. Zenbat pertsona joango ziren kontzertu bera ikustera Kursaalera 30 euro ordainduta?


Adimen artifiziala. Inguruko baldintzak aztertuta eta haietan oinarrituta, erabaki aldakorrak eta konplexuak har ditzaketen makinak. Haien kabuz 'pentsatu' ahal dutenak, labur esateko. Zientzia fikziozko kontua dirudi, baina gero eta hurbilago dago. Googlek iragarri duenez, adibidez, 2020rako izango ditugu kalean lehen auto adimentsuak, gidaririk gabe ibiliko direnak. Nazio Batuetako ordezkariek, bestetik, eskaera egin dute arma adimentsuen garapena gelditzeko. Pentsa: une honetan, badira munduan misilak eta irismen handiko armak, jomugak beraien kabuz aukeratu eta sarraskitzeko ahalmena dutenak, gizakiaren inolako esku hartzerik gabe.\nHamarkada batzuk falta dira oraindik erabakitzeko ahalmen osoaren eta bere buruaren jabe ere izango den lehen ordenagailua sortzeko, baina... zer gertatuko da orduan? Irits liteke une bat non makinak gizakiok baino adimentsuagoak izango diren? Zientzia fikzioa gogoko baduzue, istorio bat baino gehiago irakurri edo ikusi duzue galdera horren gainean. Makina adimentsuek erabaki lezakete gizakiok kaltegarriak garela planetaren\n-eta beraien- biziraupenerako, edo aldarrikatu ez dutela guretzat lan egin nahi...\nPuntu horretara iritsi gabe ere, gaiak zeresana piztu du komunitate zientifikoan. Auto adimentsua autopistatik doa eta istripua izan du. Zeren arabera erabakiko du jotako auto horren barruan doazen lagunak ala parean datorren ibilgailukoak salbatu? Makinari utzi behar diogu nor salbatuko den erabakitzen?\nMundu osoko zientzialariak gutun ireki bat sinatzen ari dira urtarrilaz geroztik, gai honi behar bezalako garrantzia eman dakion eskatzeko. Stephen Hawking fisikoak berak ere sinatu du. Bere hitzetan, “adimen artifizialaren epe laburreko eragina haren kontrola duenaren araberakoa izango da; epe luzera, berriz, kontua izango da kontrolatu ahal den ala ez”.\nGai potoloa da, gero! Orain arte, zibilizazioaren garapena gizakion adimenaren araberakoa izan da... baina adimen artifiziala gurea baino azkarrago garatuz gero, zer lekutan geratuko ginateke gizakiok? Oztopo izatera ere irits gintezke!\nSkynet esnatzen denean, espero dezagun umore onez jaikitzea!\nEz dakizuela zer den Skynet? Terminator filma ikusi beharko duzue, bada :-)\nMundu osoko adituak sinatzen ari diren gutuna. Zer eragin izango du adimen artifizialak ekonomian? Zer ondorio legal eta etiko? Nola ziurtatu haren kontrola? Ez dira galdera errazak.\nIsaac Asimovek errobotikaren hiru legeak asmatu zituen ziurtatzeko errobotek ez dutela inoiz gizakirik kaltetuko, baina egiten ari diren esperimentuetan ez omen dabiltza oso fin...


MUren kooperatibismo masterreko nazioarteko ikasleak, Goienaren egoitzan - Debagoiena - Goiena.eus\nMUren kooperatibismo masterreko nazioarteko ikasleak, Goienaren egoitzan\nJon Irizar Aranguren 2022-03-22 11:29\nKooperatibismoa eta Kudeaketa Sozioenpresariala unibertsitate masterreko nazioarteko zazpi ikasle bailaran dira. Ikasketak online eskaintzen diren arren, formakuntza osagarri gisa hamar eguneko egonaldi bat egiteko aukera dute ikasleek, "euskal kooperatibismoa gertutik ezagutzeko". Hainbat kooperatiba eta erakundeetara egingo dituzte bisitak; tartean, Goiena Komunikazio Taldearen egoitzan izan dira gaur.\nAtzo heldu ziren Debagoienera El Salvador, Italia, Katalunia, Kolonbia eta Mauritaniatik Mondragon Unibertsitatearen Kooperatibismoa eta Kudeaketa Sozioenpresariala masterreko zazpi ikasle. Nagore Ipiña Humanitate eta Hezkuntza Zientzien Fakultateko dekanoak eta Leire Uriarte aipatutako masterreko koordinatzaileak egin zieten arrera Eskoriatzako campusean.\nNazioarteko hezkuntza programa online eskaintzen den arren, formakuntza osagarri gisa "euskal kooperatibismoa gertutik ezagutzeko" aukera ematen zaie ikasleei; hori da, hain zuzen, egonaldiaren zioa. Apirilaren 1era arte egongo dira Euskal Herrian.\nFormakuntza saioak egingo dituzte MUren Eskoriatzako campusean, baita hainbat bisita Euskal Herri luze eta zabalean; tartean, Goiena Komunikazio Taldearen egoitzan izan dira gaur. Iban Arantzabal zuzendariaren gidaritzapean, tokiko hedabidearen egitura, helburu eta instalazioak gertutik ezagutzeko aukera izan dute.


500 pertsona inguru, emakumeen indarkeriaren aurkako Arrigorriagako jai-guneetako informazio puntuetan | El Correo\nZurekin500 pertsona inguru, emakumeen indarkeriaren aurkako Arrigorriagako jai-guneetako informazio puntuetan\n500 pertsona inguru, emakumeen indarkeriaren aurkako Arrigorriagako jai-guneetako informazio puntuetan\nHorietatik 379 emakumeak izan dira eta 121 gizonak\nELCORREO.COM Jueves, 3 agosto 2017, 23:29\nErrespetuan oinarritutako eta emakumeak errespetatzen ez dituzten jarrerarik zein erasorik gabeko Madalenak lortzea izan da helburua, eta horretarako, emakumeen aurkako indarkeriaren aurkako Arrigorriagako Loturarik gabe elkarteak eta udaleko Berdintasun Sailak informazio-puntu bat ezarri dute jai-gunearen barruan uztailaren 21ean, 22an eta 23an. Txosnatan jarri dute 20:30etik 22:30era lehenengo bi egunetan eta udaletxeko plazan hirugarren egunean, 18:30etik 20:30era.\nEgun horietan oro har indarkeriaren aurkako eta bereziki gazteen aurkako eraso sexistei buruzko askotariko materialak eta esloganak banatu dira, besteak beste, gidak, eskumuturrekoak, pegatinak, kartelak eta proiekzioak. Puntu lila erabili da informazio-standaren sinbolo gisa.\nGuztira, 500 pertsona hurbildu dira. Horietatik 379 emakumeak izan dira (% 75,8) eta 121 gizonak (% 24,2). Adinei dagokienez, parte-hartzaileak nahiko gazteak izan dira, 10etik 7 40 urte artekoak izan dira, eta 10etik 3, berriz, 40 urte baino gehiagokoak.\nEgiaztatu denaren arabera, jende gehiena karpa ikustera hurbiltzen zen beren-beregi, eta ez bertatik igaro zirelako bakarrik. Gainera, jaietako egitarauan ikusi zuten bertan instalatuko zela.\nBestalde, bertara hurbildu direnek aukera izan dute iritzia eman eta eraso sexistarik gabeko eta berdintasunezko jaiak lortzeko ekintzak zehazteko, datozen urteetako edizioetan aintzat hartuko direnak. Horretarako, jaietako pertsonarteko harremanei, jai-guneei eta musikari buruzko inprimakia bete dute. 10 galdetegitik ia 5 euskaraz bete ziren, eta gainerakoak gaztelaniaz.\nErantzunei dagokienez, gehienek adierazi dute pozik daudela gure inguruan emakumeen aurkako indarkeria dela eta daukagun arazo larria kalera atera eta ikusarazi delako, eta jendeari horren gaineko iritzia emateko aukera eman diotelako, bai eta hobeto aurre egiteko alderdiei buruzko ikuspuntua ere.\n- Oro har, pertsona guztiak erantzun dute matxismoaren eta sexu-erasoen aurkako kontzientziazioa eta hezkuntza direla oro har berdintasun eza eta bereziki emakumeen aurkako indarkeria eteteko bidea.\n- Sexu-erasoak jai-esparruetan gertatzeari dagokionez, jende gehienak uste du zaintza ugaritu behar dela (poliziarekin, beharrezkoa bada), eta herriko eremurik isolatu eta ilunenetan argiztapena hobetu.\n- Jaietan entzuten den musikari dagokionez, parte-hartzaile gehienek nabarmendu dute reggaeton musikak eduki sexista duela, eta leku guztietan entzun daitekeela, batik bat, taberna eta barraketan. Gainera, komeni da jai-guneetan berdintasunaren aldeko musika edukitzea.\n- Harremanei dagokienez, neskak dira sexu-eraso gehien ikusi dituztela esan dutenak, hala nola nesken gorputzei edo sexu-praktiei buruzko iruzkinak, baita ere baimenik gabe gorputza doi-doi ukitzea, ligatzerakoan astunak izatea... Horrez gain, jakitun dira, batez ere haiek, autodefentsarako jarreren aldeko jokabideak eta beldurra galtzeari eta gaur egungo mendekotasun-harremanak aldatzeari dagozkionak nagusi izan behar dutela arazoari aurre egin ahal izateko.\nGertaera aipagarririk ez da egon aurten Algortako jaietan Turistek Euskadi aukeratu dute


Bergarako hondakinen galdeketa ez da garbia izan • ZUZEU\nBergarako hondakinen galdeketa ez da garbia izan\nBergara Garbia plataformak herrian antolatu duen galdeketaren emaitzak zabaldu dituzte jada –%41eko parte-hartzea, %98 bosgarren edukiontziaren alde-. Bozak ez dira baina behar bezain garbiak izan. Bizilagun batek senideen sinadurak faltsutzen grabatu ditu mahaiko kideak, kamera ezkutuarekin. Arautu gabeko hiru boto eman ahal izan ditu.\nLarunbatean hasi zuten galdeketa Bergaran (Gipuzkoa), eta gaur amaitu da. Bergara Garbia atez atekoaren aurkako plataformak antolatu du bozkaketa. Herritarrak hondakinak jasotzeko sistema aukeratzera deitu dituzte: bosgarren edukiontzia ala atez atekoa. 4.843 boto jaso dituzte, erroldan dauden 11.000 lagunen %41,7. 4.771 bizilagunek bosgarren edukiontziaren alde egin dute, 51 lagunek aurka. Hortaz, bosgarren edukiontziak argi irabazi du (%98), baina gehiago izan dira etxean gelditu direnak bozkatu dutenak baino. Emaitzak, ordea, benetakoak diren ala ez airean egon da.\nIskanbilak inguratu du auzia, eta baita bozkaketaren asteburua ere. Zero Zabor plataformako kideei hautes mahaietan egotea galarazi zien Ertzaintzak, Goienak jaso zuenez. “Pertsona bat, boto bat” legea haustu zela salatu zuten Zero Zabor-eko kideek, galdeketaren zilegitasuna zalantzan jarriz.\nIgandearekin froga heldu da. Iraitz izeneko bergarar batek bideoan grabatu du iruzurra, berak arazorik gabe egin ahal izan baitu tranpa. Hiru senideren NAN txartelekin bakarrik haien botoa emateko gai izan da. Ez hori bakarrik. Falta zitzaion senideen sinadura hautes mahaietan bertan faltsutu diote antolatzaileek. Youtube-ra igo den bideoan (behean) “sasi-galdeketa”-n iruzur mota asko egon direla idatzi du:”boto delegatua eman ahal izan du edonork, Bergarakoa ez den jendeak bozkatu ahal izan du, bozka bat baino gehiago eman dituzte askok, sarritan NAN txartela erakutsi ere egin gabe… Eta, bideo honetan jasotzen den bezala, mahaiko arduradunek boto delegatuaren sinadurak faltsutu dituzte inongo lotsa gabe”.\nAdibide honetatik haratago iruzurraren tamainaren daturik ez da agertu. Botoa ematera joan zirenen eta bozka kopuruaren arteko egiaztatzea egin nahi izan zuten atez atekoaren aldeko kideek. Ez dute oraindik informaziorik eman. Aldiz, bosgarren edukiontziaren aldeko kideak oso pozik agertu dira parte hartzearekin.\natez ate, Bergara, Gipuzkoa, hondakinak, zaborra\nNire geneak ezkerrekoak eta independentistak dira. Zureak?\nHitzaldia Donostian: EHko sare produktiboaren argi-ilunak\n12 pentsamendu “Bergarako hondakinen galdeketa ez da garbia izan”-ri buruz\nIñakito Garay 2013-11-10 22:26\nEz dakit zer pasatzen zaidan aspaldion, baina gertaera guztiekin tristatzen naiz. Eta asko. Tristatzen naiz Bergarako hautes mahaikoek tranpan lagundu dutelako, tristatzen naiz Iraitz maltzurkerian ibili delako eta hori bideoan erakusteko lotsarik ere ez duelako, heroia bailitzan, baina, batez ere, tristatzen naiz gutako edozeinek halako gertaera negargarri bat erabiliko duelako zaborren bilketaren inguruko bere iritziaren aldeko eta besteenaren kontrako argumentuak oinarritzeko, funtsa aztertu eta eztabaidatu gabe. Snif, snif, snif. Batzuetan ez nuke izan nahi hemengoa.\nJokin 2013-11-10 23:27\nEz nago zurekin ados Iñakito.\nIraitz ez da heroina gisara azaltzen. Berak, aurpegia ematen du egoerak hala eskatzen duelako (anonimatoa utziz) eta egiten duen egiaren azaleratze ariketa eskertzekoa dela deritzot.\nZuk lotsarik gabe ibili dela diozu, baina hala egin gabe nola jakingo genuke nolakoa izan den gaurko galdeketa? eitb ikusita? naiz irakurrita? diario vasco irakurriz?. Iraitzi esker, inoren hitzak sinistu gabe egia ezagutu dugu gure begiekin ikusi dugulako.\nSugar 2013-11-10 23:38\nOrain Iruzurra egiten dutela demostratzea gaizki omen dago, nor utzi du Iraitz bozkatzen? Bera inor behartu al du? Nola demostratu daiteke bestela? Pena da batzuk Errautsgailu izugarri garesti, esan duten baino energia gutxigo sortuko lukena, ekologikoki izugarri txarra ta dirua xahutzen digun SWAPS batzuen bidez fianantziatuta… Bai ala bai eraiki nahi dutela, ta horretarako datuak ta informazio gehiena faltsutzen edo izkutatzen dutela.\nIraitz 2013-11-10 23:41\nZure iruzkinean aipatzen nauzunez eta nire ustezko asmoak nahi bezala eta inongo informaziorik izan gabe deskribatzen dituzunez, nire sentsazio eta usteen berri eman nahi dizut, inongo eztabaidatan sartu gabe. Aurrez diotsut ez dudala beste mezurik erantzungo.\nHasteko, jakin ezazu ez daukadala inongo zerikusirik ez alderdi politikoekin, ez Bergarako Zero Zabor taldearekin, ez Bergara Garbiarekin ere. Larunbatean bertan nik neuk nire begiz ikusi ahal izan nituen hauteslekuetan egindako hainbat tranpa, eta ezin duzu imajinatu ere egin horrek herritar gisa zelako amorrua sorrarazi zidan. Pentsatu nuen: “Eta nik hau guztia kasualitatez ikusi badut, zer kristo egiten ariko dira herritar guztien ezkutuan?”.\nEz dakit zerk bultzatu nauen/gaituen grabaketa hau egitera; izan liteke kazetaria naizelako eta kazetari senak fartsa bat publiko egitera bultzatu nauelako. Izan liteke herritar gisa oso, baina oso dezepzionatuta sentitu nintzelako. Kontuak kontu, puntu batzuk erantzun nahiko nizkizuke:\n1.- Hauteslekuetakoek ez dute “tranpan lagundu”, sinadurak faltsifikatu dituzte beraien iniziatiba propioz. Horren larritasuna ikaragarria da.\n2.- “Maltzurkerietan” ibili naizela diozu. Ez naiz kamera ezkutuaren zilegitasunaren eztabaidan sartuko. Soilik azpimarratu nahiko nuke zuk diozun bezala “maltzurkerian” ibiliz gero astakeria hori egin dutenen aurpegiak agertuko zirela bideoan, eta ez da hala, inondik inora ez delako gure asmoa hori izan.\n3.- Diozu ez dudala “lotsarik” bideoan erakusteko. Arrazoia osoa ematen dizut, ez dut inongo, baina inongo lotsarik sentitzen horregatik. Alderantziz, lotsatuta eta burumakur egon beharrekoak haiek dira.\n4.- “Heroia bailitzan” deskribatzen nauzu. Aitortuko dizut horrek eman didala min gehien. Badakizu zergatik? Nik bezala gainontzeko bergarar guztiok heroitik baino gehiago biktimatik dugulako. Hau ez da balentria baten kontakizun bat izan, hau iruzur bat azaleratzea izan da. Tamalez, iruzur horien atzean egoten direnak izaten dira gehienetan heroi papera hartzen dutenak. Eta garrantzia ez dauka bideo horretan ni agertu izanak, garrantzia dauka bideo horren edukiak. Argi eta garbi azalduko dizut: bideo grabatu ostean pentsatu dugu nik azalpen txiki bat emateak intentsidadea emango ziola bideoari. Uste dut asmatu dugula.\nEta uste dut honekin azaldu dizudala guztia. Eta sinetsidazu penagarria iruditzen zaidala niri ere horrela ibili behar izatea, penagarria, tamalgarria, lotsagarria… Baina zer nahi duzu esatea, egia azaleratzeko bada, zilegitasun osoa ikusten diot.\nGehiegi luzatu gabe, nire azalpenak ulertuko dituzulakoan, ongi segi!\nJon 2013-11-11 00:39\nMila esker Iraitz!\nPeru Dulantz 2013-11-11 00:42\nZorionak, Iraitz, eta mila-mila esker, iruzurra hain modu argian salatu eta demostratzeagatik.\nMartin Kitto 2013-11-11 09:44\nNola ausartzen zara herri kontsulta ustel baten ustelkeria agerian uzten?\nZe uste duzu, kazetaritza Egia agerian uztea dela?\nNi tristatu egiten naiz kazetari ausart batek ustelekeria agerian utzi eta ustelkeria kritikatu beharrean kazetaria kritikatzen duzuenean.\nEz dakit nora goazen, baina ez legoke soberan non gauden jakitea. Batzuk ustelkeria kritikatzen dabiltza. Beste batzuk?\nZozobeltz 2013-11-11 12:55\nGuzti honek, benetako galderatik hurruntzen gaitu: Zergatik ez dio BILDUk herriari entzun nahi? Nik ez diet ulertzen (berriro ere).\nPeru Dulantz 2013-11-11 16:02\nBeraiek antolatutako galdeketan tranpa (sinadura faltsutzea delitua ere izan litekeela esango nuke) egiteko inolako lotsarik ez dutenek, eredugarria den zaborra biltzeko sistema baten aurka horrelako oldarraldi zentzugabea antolatzeko gai direnen kategoria berbera erakusten dute.\nAmonamantangorri 2013-11-11 15:23\nIzozki-orgatxoarekin harrapatu dituzte, eta Iñakito madalena bat bezala negarrez. #itzultzaileautomatikoa\nJon 2013-11-11 16:43\nBihar Bergarako herritarren gehiengo elektoralak (ez biztanleen gehiengoak) zaborra errekara bota behar dela erabakiko balu, Bilduren udalak onartu egin beharko luke?\nUdalen betebeharra herritarren osasuna eta herriko ingurumena zaintzea da, ekonomikoki bideragarria den modu batean. Eta momentuz, horretarako bide bakarra atez atekoa da.\nurko 2013-11-11 21:29\nZaborra arazoa da gaur egun. Gure zabortegiak gainezka dauzkagu. Arazo horri irtenbide bat emateko soluziobide bat errauskailua da, baina horrek arazo handiagia sortzen digu. Sistema bilketa izan daiteke beste soluziobide bat. Beraz, herriari galdetu behar bazaio, aurkezten diren aukerek soluziobide izan behar dute. Datuek erakusten dute 5. Edukiontziak ez duela arazoa konpontzen laguntzen. Kasurik onenean %50eko birziklapen tasa lortzen delako. Herritarrei soluziobideak emateko ardura duten administrazioak nola babestu dezake beraz gisa honetako galdeketarik? Beste kasu bat litzateke, aurkezten diren bi aukerek soluziobide erreal bat eskaintzea, baina bilketa sistemei gagozkiolarik, atez atekoa ez den zen beste sistemak bermatzen du halakorik? Edukiontzi berdea kontenplatzen duen bakarrak ere ez. Beraz, ez da hain ulergaitza nola babesten dituen Bilduk galdeketa batzuk eta beste hau berriz ez.


«Kultur arloan, bakoitzak baluke zerbait egiteko» | «Kultur arloan, bakoitzak baluke zerbait egiteko» – iparraldekohitza\nJoan den ostiralean utzi zuen Pantxoa Etxegoinek (Jatsu, Baxenabarre, 1960) Euskal Kultur Erakundearen zuzendaritza, Uztaritzeko Lota Jauregian (Lapurdi). Azken lanen burutzen ari zela, EKEren eta ibilbideaz puntu baten egiteko baliatu ditu azken lan egunak.\nIbilbide luzea egin duzu.\nAzken egunak ditut hemen! Azken 24 urteetan egon naiz EKEren zuzendari gisa, baina sorreran ere hor nintzen, 1990ean, beste anitzekin batera. Biziaren erdia hemen pasatu dut. Hona arribatu nintzelarik lekuko bat eman zidaten, eta orain nik transmitituko diot Joanes Etxebesteri.\nEKEren sorrera ekintza politikoa izan zen, eta, geroztik, ahal bezain ontsa eta umiltasunez entseatu gara gauzak egiten, hurbiletik, jendearekin. Arartekolaritza lanetan aritu gara. Elkarteak egituratzeko lan handia egina du. Euskal Kultur Erakundea da, horrela bataiatua izan zen, baina, ikusiz 24 urtez egin duguna, nik uste dut Euskal Kultur Eragilea garela.\nZertan eragin duzue?\nEzin ditut arlo guztiak aipatu. Ikaragarriko lana egin dugu ahozko ondarearen inguruan. Alde numerikoa ere garatu dugu. Mintzoak.eus plataforma aipa dezaket, adibidez; horretan sartu ditugu lekukotasunak. Horrez gain, erakusketak garatu ditugu, batzuetan guhaurrek sortuak osoki. Artistak elkarri lotu, proiektuak lotu… Mugaz gaindiko harremanak azkartu ditugu. Proiektuak sortu ditugu.\nBistan dena, elkarteak laguntzen ditugu ekonomikoki, baina ez bakarrik: aholkuak ere ematen ditugu, formakuntzak proposatzen… Kultura ez da bakarrik dirua. Gisa guziez gure diru laguntzak ez dira mugagabeak.\nNola ikusten duzu egungo egoera?\nEuskal kultura ez du bakarrik EKEk okupatu behar. Euskal kulturak eskubide komunetan sartu behar luke; badelarik euskal antzerki bat, bistan dena, EKEk lagundu behar du, baina beste politika publikoek ere bai.\nZer leku dute amateurrek?\nEuskal kulturak garrantzi handia du, eta horretan sartzen dira amateurrak eta profesionalak. Ikusiz egungo egoera, beharko dugu pentsatu bakoitzak badugula zerbait egiteko; bakoitzak garraiatzen dugu euskal kultura hizkuntzaren bidez, kantuaren bidez, dantzaren bidez, margoaren bidez… Euskal Herrian herri kultura hori biziki azkarra dugu: herrietan jendeak parte hartzen du, ez da bakarrik ikusle; Ipar Euskal Herrian bada ohidura hori. Eta behar da zerbait egin kultura ez dadin izan kontsumitzeko zerbait bakarrik, jendeak parte har dezan eta biziaraz dezan.\nKultura da egunerokoan bizitzen dugun hori, eta plazera ematen diguna, besteekin partekatuz. Horretarako, esperimentatu behar dugu, gauzak entseatu. Gero, gure aldetik, gaur egun, ene ustez, gako nagusia da partaidetzak izatea: osagarritasuna atzeman behar da.\nIzaten ahal dira irakasleak, erakundeak, liburutegiak, elkarteak, ikerlariak edo beste. Erakundea ez litzateke fitsik bakarrik. Partaidetzan egin behar du lan.\nGero, gu egitura berezia gara; elkarte bat gara, eta gobernantza horren barnean badira euskal kulturaren ordezkariak, baina baita ere erakundeak: frantses estatua, eskualdea, departamendua, Hirigune Elkargoa, Eusko Jaurlaritza eta Nafarroako Gobernua. Eta gainean ditugun botere publiko horiek dute finkatu behar zer politika publiko nahi duten euskal kulturaren alde, eta gurekin batean hori landu. Guk ez dugu eskumenik politika publiko horien finkatzeko. Behin finkatu, eta guk obratzen ditugu, eta lan ardatzak finkatzen.\nJustuki, Frantziako Kultura Ministerioaren menpe zarete. Ez da kontrajarria?\nBai, menpe gara, baina, kasu, partaide bat da bakarrik. Hastapenetik ukan dugu hemengo herri anitzen sostengua, eta horiekin ere ari gara.\nEKE sortu zenetik, hainbat bihurgune izan dira: azkena, Hirigune Elkargoaren sorrera. Zer funtzio du bakoitzak? Zer norabide finkatu da?\nHirigunearen sortzea aldaketa handi bat izan da. 2018an hartu du kulturaren eskumena, eskumen partekatua dena. Gaur egun badu eskumen hori, fakultatiboa zena. Erantzukizun politikoa dute. Orain, behar dute argi utzi non emanen dituzten lehentasunak; behar dute politika publikoa argitu. Ez dugu lehian ari izan behar, baizik eta osagarritasunean.\nHiru urteren buruan, ez da oraino finkatua, beraz.\nEz, egitekoa da. Hastapenean zurrumurruak izan ziren, EKE sartuko zela Hirigunean, baina ez da hala. Guk baditugu gure gaitasunak, eta beharko dugu lana banatu, elkarlanean. Egia da gaur egun irakurgarritasun falta bat badela alde horretatik.\nAnartean, zuek urte guziez proiektuak diruztatzen dituzue oraindik. Zer irizpideren arabera egiten duzue?\nAurten 101 proiektu lagunduko ditugu. Beraz, lehenik elkarteak laguntzen ditugu, eta, bigarrenik, gure proiektuak diruztatzen ditugu. Proiektuz proiektu, ikusten dugu nola lagundu. Bistan dena, hautuak egin behar dira; ezin ditugu denak lagundu berek nahi bezala. Dirua aipatzen delarik, beti gauza bera da: ez duzu denei plazer egiten ahal. Gu entseatzen gara lurraldeka ikusten: adibidez, Alduden (Baxenabarre), hiru urtetarik egiten dute proiektu bat, Oskorri kantatuz bezalako programa bat; horrelako zerbait biziki garrantzitsua da, adibidez. Gero, profesionalak ere badirelarik, ikusten dugu nola errotuak diren lurraldean; zer lan egiten duten ingurukoekin, eskolekin…\nGuk laguntzen dugu euskal kultura. Baina izan dira proiektu batzuk, egia errateko, bi hizkuntzetan egin ditugunak, baina euskara ere barne zen. Euskaltasun batera joan behar dute gauzek.\nNola baloratzen duzu ibilbidea? Zein dira erronkak?\nHarro naiz; jende zoragarria ezagutu dut. Uste dut EKE etxe bat dela, zaindu behar dena; uste dut baliagarriak garela. Gero, ez dugu beti dena bikain egin, baina hemen egun guziez lagun bat egiten duzu, eta etsai bat, eta horrela da zerbaitetan ari baitzara. Ez baduzu deus egiten, trankil zara. Erronka gisa, ondarearena sakondu beharko dugu, eta hezkuntza artistikoa ere bai, transmisioa bermatua izan dadin.


Ostiraleko tailerrean, txokolatezko turroiak egiteko tailerrean, parte hartzaile bakoitzak bere turroia egin zuen, txokolatea nundik datorren eta nola egiten den ikasi eta gero. Gainera, turroiak hozten ziren bitartean, txokolate-dastatze itsua egin dute, txokolate mota desberdinak ezagutuz eta bakoitzak bere turroiaren bilgarria egin zuen.\nAbenduak 28an, Gabonetako apaingarriak egiteko tailerrean ere primeran pasa zuten, bakoitzak hainbat apaingarri egiten zituen eta denon artean, talde lanean, gabonetako koro polit bat egin zuten Museoan jartzeko.\nBestalde, Pernan Goñiren eskutik egin zen Karikatura Tailerra, oso dibertigarria izan zen, izan ere, karikaturak egiteko teknika desberdinak ikasi zituzten eta tailerraren bukaeran, Pernan Goñi artistak bakoitzari bere karikatura egin zion etxera eramateko.\nAzkenik, Tere Gartziaren eskutik egin zen Talo tailerrean, pilo bat ikasi zuten artoari eta honek dakarren ohiturei buruz. Artoa nondik datorren, zertarako erabiltzen zen, taloa nola egiten den, etab ikusi ondoren, bakoitzak hainbat talo goxo-goxo egin zituen.\nTailer bakoitzean 20 ume bildu ziren, guztietan gehienezko pertsona kopurua betez.


Ahitu dira Ruper Ordorikaren kontzerturako sarrerak - Orio - Karkara.eus\nAhitu dira Ruper Ordorikaren kontzerturako sarrerak\nKarkara 2020-12-03 15:54\nCOVID-19aren egoerak eskatzen dituen segurtasun arauak jarraituz, 220 sarrera jarri ziren salgai, eta guztiak saldu dira dagoeneko.\nRuper Ordorika musikari oñatiarrak kontzertua eskainiko du hilaren 12an, lehenengoz bere musikari ibilbidean, Orioko Karela kiroldegian. Astelehenean jarri zituzten salgai 220 sarrera Kultur Etxean, 10 euroan, eta, jada, amaitu dira.\nJulen Alonsok larunbat honetan eskainiko duen Sutan Dantzan ikuskizuneko eserlekuak ere azkar bete ziren, baita San Nikolas eguneko bertso-saiokoak ere.\nHala eta guztiz ere, ez da oraindik amaitu udalak abendurako prestatutako kultur agenda. Abenduaren 19an, Zetak musika-taldearen kontzertua izango da. 22an, Urpekariak haurrentzat bertso-antzerkia. 26an, berriz, Anari abeslariaren kantaldia. Hilaren 28an, Ispirit gospel taldearen kontzertua eta, amaitzeko, abenduaren 30ean eta urtarrilaren 2an, Losers. Galtzaileak antzezlana eta Xabi Solano Maiza & Kimua dantza-kolektiboaren emanaldia.\nAbenduaren 19tik aurrerako emanaldien sarrerak laster jarriko dituzte salgai Kultur Etxean.


Corteseko gaztelu gotorlekuaren atea (Nafarroa) :: 3DIGITALA\nCorteseko gaztelu gotorlekuaren atea (Nafarroa)\nErdi-puntuko silarrixkako arku batez markoztatuta dagone egurrezko atearen irudia. Arkuaren erdian, kasket batez koroatuta dagoen armarri bat dago. Xake-formako irudi bat dauka zizelkatuta. Fatxada nagusiaren errematea nabarmentzen da. Moldurez, baketoiez eta izkintxoez osatuta dagoen friso bat da.\n2474 x 2478 pixels\nhitzak: Cortes Navarra gaztelua gotorlekua arkitektura eraikuntza harria militarra horma harlangaitza XII XIII hamabi hamahiru Toda Ruiz musulmana Abarca silarrixka moldura frisoa baketoia izkintxoa horzduna atea armarria xake-formakoa arkua erdi-puntua sarrera


2021eko abenduaren 8a\nGizarte kapitalistak berak munstro bat sortu du, eta jada ezin du harengandik ihes egin. Hau da, «erlijioan gizakia bere garunak sortutakoek gobernatzen duten moduan, ekoizpen kapitalistan bere eskuek sortutakoek gobernatzen dute».\nGizakia izaki soziala dela esatea ez da ezer berria inorentzat. Norbanako orok beharrezkoa du gainontzeko norbanakoekin lotura sozialak sortzea, denboran zehar bizirik iraun ahal izateko. Beste modu batean esanda, gizarte orok norbanako bakoitza sistema baten baitan antolatu behar du nolabait; gauzatuko dituen eraldaketen bidez, gizartea bera, denbora pasa ahala, gizartea bera erreproduzitzen jarraitzeko helburuarekin. Hau da, gizarte orok bere lana antolatu beharko du, eta zer ekoitziko den eta atal bakoitza nork ekoitziko duen erabaki beharko du. Lanaren banaketa soziala gizartearen berezko elementua da, baina forma ezberdinak hartzen ditu, ez baitago giza espeziearen erreprodukzioa antolatzeko forma «naturalik».\nEkoizpen modu kapitalistan, lanaren antolaketa, zeharka eta modu inkontzientean, merkatutik abiatzen da. Esaterako, auto ekoizle batek ez du lan egingo autoa behar duenari ondasun erabilgarri bat eskaintzeko. Aitzitik, ekoizleak autoa ekoitziko du soilik errentagarria zaiolako. Izan ere, ziurrenik, auto ekoizleak eta erosleak ez dute inoiz elkar ezagutuko, eta ez dute inongo harreman pertsonal zuzenik izango euren artean. Baina, errealitatean, ekoizleak eta erosleak elkarrekiko mendekotasuna dute, bigarrenak ondasun bat erabiliko baitu lehenaren lanaren fruitua erosteari esker. Lana modu pribatuan inbertitzen denez, elkarrengandik independenteak diruditen ekoizleekin, lan hori modu berezi batean aurkezten zaio gizarteari: balioa.\nLana, jarduera soziala eta ez indibiduala, modu autonomizatuan egitearen ondorio zuzena da balioa, bai eta salgaien ekoizle ezberdinek merkatuko trukeen bidez lotura inpertsonalak ezartzearen ondorio ere. Ekoizpenak zirkulazioaren eremuan, hau da, trukean, soilik erakusten du bere benetako izaera soziala.\nZerbait hutsala badirudi ere, balioak ondorioak ditu gure bizitzetako hainbat alderditan: eragina dauka gizartean harremantzeko moduan, gure interesetan, mundua ikusteko dugun moduan. Azken batean, errealitatea ulertzeko eta harekin elkarreragiteko dugun moduari eragiten dio.\nBalioaren inguruko aditu askok nabarmendu dute balioak gizarte osoa dominatzen eta azpiratzen duela, eta sorgin gurpil bat sortzen duela, hau da, ekoizpen jarduera etengabe irabaziak bilatzera bideratuta dagoela. Horrela, gizarte osoa baldintzatzen du. Besteak beste, Wertkritik-az (edo Balioaren Kritika) eta antzeko taldeez ari naiz. Talde horiek objetibotasun kapitalistak pertsona oro, edozein klasetakoa izanik, menderatzen duelaren ideian zentratzen dute euren analisia. Horrela, euren ustez kapitalismoa egitura inpertsonal moduko bat izango litzateke, gizarte osoa (langileak zein kapitalistak) bere ekoizpen jarduera erregulatzera behartuko lukeena, modu automatiko eta oharkabean, irabazia etengabe handitzeko logikaren arabera. Gizarte kapitalistak berak munstro bat sortu du, eta jada ezin du harengandik ihes egin. Hau da, «erlijioan gizakia bere garunak sortutakoek gobernatzen duten moduan, ekoizpen kapitalistan bere eskuek sortutakoek gobernatzen dute». Guztioi eragiten digun inposaketa sozial honen aurrean, labur azalduta, gizarte gisa gure harremantzeko modua berregituratzea proposatzen dute, bai eta balioak zeharkatutako bizimodu oro saihestea ere.\nBat nator kapitalismoak gizarte osoa menperatzen duelaren ideiarekin, bai langileak bai kapitalistak. Hala ere, puntu honetan geratzea gainazaleko analisi-maila batean gelditzea da, eta ez da nahikoa balioaren dominazioaren oinarriak azaltzeko. Mintzagai dugun dominazio inpertsonala gerta dadin, badago ezinbesteko premisa bat: ekoizleen eta ekoizpen bitartekoen arteko bereizketa. Ekoizpen kapitalista irabazien bilaketaren mende jartzeko beharra soilik sor daiteke badagoelako klase bat, lan-objekturik eta bizirik irautea ahalbidetzen duten ekoizpen-tresnarik ez duenez, bere lan indarra bitartekoen jabeei saltzera etengabe behartuta dagoena. Langileak bitarteko propiorik ez duenez, kapitalari duen ekoizpen gaitasuna saltzera behartuta dago. Kapitalak ekoizpen ahalmen hori erosiko du gero eta gehiago handitzeko. Horrela, kapitalaren hazteko beharragatik, bai eta langileak beharrezko bitartekoak (kapitalistaren jabetza esklusiboa direnak) lortzeko duen ezgaitasunagatik ere, jabeen eta jabeak ez direnen egoera etengabe errepikatzen duen dinamika bat gertatzen da. Ideia honetatik abiatuta bakarrik uler dezakegu nola menderatzen dituen kapitalak kapitalista zein langileak.\nBai, kapitalismoak kapitalistak menderatzen ditu, nahiz eta forma berezi batean. Kapitalista subordinatu behar duen gizarte inposizio batzuen morroi eta betearazlea da aldi berean, kapitalaren subjektu automatikoari men egitera behartuta baitago. Kapitala etengabe handitzera behartuta dago, eta, horretarako, lehiakorra izan behar du beti, bai eta abantailazko posizioan egon behar du ere gainerako kapitalekiko. Hori lortzeko, borondatea alde batera utzita, kapitalistak haren langileak esplotatu behar ditu, haien lanaren zati batez jabetuta metatze prozesuarekin segitzeko.\nBaina inozentzia orotatik urrun, kapitalistak, subjektu kontziente gisa, haren interes subjektiboak kapital metaketaren egitura objektiboarekin bat egiten ditu. Izan ere, nahiz eta dinamikak preso eduki, dinamikaz baliatzen da eta modu aktiboan parte hartzen du duen posizioari eusteko.\nEta horrek berekin auzi politiko garrantzitsuak dakartza. Harreman kapitalista guztiak gainditzeko baliagarria izan nahi duen azterketa batek kontuan izan behar du merkatu trukean gertatzen den dominazio inpertsonal eta abstraktua ekoizpenean dauden esplotazio harremanetatik sortzen dela. Marxismotik, analisi asko dominazio modu bakar batean zentratzen dira (inpertsonala eta abstraktua zein esplotazioan oinarritutako zuzenekoa), eta bestea bigarren mailako edo bazterreko rol batean uzten dute. Biak modu artikulatuan ulertu behar dira, bata ezin baita guztiz ulertu bestea gabe.